text:
पटना। अंतरराष्ट्रीय बिहार म्यूजियम क प्रारूप आखिरकार तय भ गेल। मुख्यमंत्री नीतीश कुमार पटना मे प्रस्तावित अंतरराष्ट्रीय बिहार म्यूजियम पर आधारित एकटा पावर प्वाइंट प्रस्तुतिकरण आ ओकर माडल कए देखलाक बाद एकरा मंजूरी द देलथि। मुख्यमंत्री आवास क विमर्श कक्ष मे लार्ड कल्चरल रिसोर्सेस क वरीय सलाहकार सुश्री वतूल राज मेहता आ माइकल वैन एकरे, प्रोजेक्ट आर्किटेक्ट माकि एंड एसोसिएट्स एकरा तैयार केलक अछि। प्रस्तुतिकरण आ माडल देखलाक बाद मुख्यमंत्री नीतीश कुमार निर्देश देलथि जे एहि अंतरराष्ट्रीय स्तर क संग्रहालय क निर्माण गुणवत्ता क संग कराउल जाए। योग्य अभियंता स निर्माण कार्य क सूक्ष्म अनुश्रवण कराउल जाए ताकि इ संग्रहालय अत्यधिक सुंदर, आकर्षक रूप मे सबहक सामने आ सकए। संग्रहालय क उद्घाटन क लक्ष्य 22 मार्च 2015 राखल गेल अछि। उल्लेखनीय अछि जे 22 मार्च कए राज्य मे बिहार स्थापना दिवस क आयोजन होइत अछि।
एहि अवसर पर मुख्यमंत्री कहला जे पटना क प्राचीन पटना संग्रहालय क बाहरी आवरण काफी सुंदर आ आकर्षक अछि मुदा एहि मे इंटीरियर डेकोरेशन क आवश्यकता अछि। बिहार संग्रहालय क संग-संग पटना संग्रहालय कए सेहो विकसित करबाक जरूरत अछि। कला आ संस्कृति विभाग क सचिव चंचल कुमार मुख्यमंत्री कए संग्रहालय क डिजायन, आर्किटेक्ट आ संग्रहालय मे संग्रहित पारदर्श क संबंध मे जानकारी देलथि। कला संस्कृति मंत्री सुखदा पांडेय मुख्यमंत्री कए कहलथि जे प्रस्तावित बिहार संग्रहालय क निर्माण पर करीब चार सौ करोड़ खर्च होएत। एहि मे सांस्कृतिक कार्यक्रम लेल अलग स गैलरी होएत। मुदा ओ एहि पर कोनो चर्च नहि केलथि जे उत्तर बिहार मे स्थित दूटा संग्रहालय क योगदान स एहि प्रस्तावित संग्रहालय में अलग से मिथिला या सीता गैलरी बनाउल जाएत बा नहि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


c: text/html

text:
नेपाल मे भs रहल मूसलाधार पानि सं कोसी के जलस्तर बढ़ि गेल अछि. लोक के कहनाय अछि जे एतेक पानि त पिछला साल तखनो नहि छल... जखन बाढ़ि आएल छल. नदी के जलस्तर के बढ़ैत देखि सरकार कोसी क्षेत्र के सभ अधिकारी आओर प्रशासन के सतर्क करि देलक अछि. इंजीनियर सभ सं सेहो चौबीसों घंटा निगरानी करय के लेल कहि देल गेल अछि. बाढ़िक खतरा देखैत लोक सभ सेहो एहि बेर किछ बेसिए सतर्कता बरति रहल छथि. लोक सभ आपात स्थिति के लेल राशन-पानिक जोगाड़ करय मे लागि गेल छथिन्ह. सावन के एहि मास मे बाबा भोलेनाथ के सेहो पूजा-पाठ करि रहल छथिन्ह. भगवान सं प्रार्थना करि रहल छथिन्ह जे पिछला साल जकां तबाही एहि साल नहि दिखबिअह हे भोलेनाथ.
मुदा अहां एकरा कि कहबय जे जतय एकटा इलाका पर बाढ़ि के संकट अछि ओतय मिथिला... बिहार के एकटा बड़का इलाका सूखा के चपेट मे अछि. खेत मे दरार फाटि रहल अछि. फसल जरि रहल अछि. लोक के सामने खाए-पिबय के संकट उत्पन्न भ रहल अछि. पानि नहि भेल त खेती केना होएत आओर जीवन केना कटत. सिंचाई के लेल सरकार के तरफ सं ग्रामीण इलाका मे बिजली देबय के बात कहल गेल अछि. मुदा अखनो कतेक एहन गाम अछि जतय बिजली के पोल तक नहि गड़ल अछि.
हमर गाम मे करीब 35- 40 साल पहिने बिजली आएल छल. मुदा ओकर बाद आस- पास के गाम मे अखन धरि पोल तक नहि लागल अछि. गाम मे ब्लॉक... अंचल कार्यालय... थाना... अस्पताल... बैंक... टेलीफोन एक्सचेंज... पोस्ट ऑफिस सभ अछि. मुदा एक किलोमीटर भीतर के दोसर गाम सभ मे अखन धरि बिजली नहि पहुंचल अछि. आजादी के एतेक वर्ष बाद एकरा कोन विकास कहबय?

robotstxt: allowed

filter: keep


text:
बाढ़ि या सूखा
आओर जिला भs सकैत अछि सूखाग्रस्त
बिहार मे सूखा के जायजा लेबय के लेल 11 अधिकारी के दल आई-काल्हि बिहार मे अछि. सूखा सं हाल बेहाल अछि. पानि के दिन मे सूखा इहो एकटा अचरजे अछि. किछ लोक एकरा प्रकृति के मारि कहैत छथिन्ह त किछ प्रकोप. मुदा केंद्र सं जे टीम आएल अछि ओहि टीम के दुविधा इहो छनि जे किछ इलाका जे सूखाग्रस्त घोषित अछि ओहि ठाम बाढ़ि आबि गेल अछि. आब रिपोर्ट मे कि लिखल जाए. मुदा जानकार लोक के कहनाय छनि जे ई त नेपाल मे भेल भारी पानि के कारण अछि... नेपाल के पानि छोड़ला के कारण अछि... पानि मे जलस्तर बढला के कारण अछि आओर एकर एहिठाम के किसान के कोनो फायदा नहि अछि. फसल के कोनो लाभ नहि होएत. दू-चारि दिन मे जखन पानि बहि जाएत त फेर सूखा के असर रहत.
ई हाल त ओहि इलाका के अछि जतय नेपाल सं आएल पानि के कारण बाढ़ि आबि गेल अछि...मुदा कइटा इलाका एहन अछि जतय बाढ़ि नहि आएल अछि... पानिओ नहि भेल अछि आओर सूखाग्रस्त घोषित सेहो नहि कएल गेल अछि. मुदा हाल सूखा वाला अछि. लोक सभ विरोध मे उतरि गेलाह. धरना प्रदर्शन सेहो भ रहल अछि सूखाग्रस्त घोषित करय लेल. एहि सभ के देखैत सरकार किछ आओर जिला के सूखाग्रस्त घोषित करि सकैत अछि. एहि के लेल सरकार के तरफ सं दरभंगा... मधुबनी... समस्तीपुर... सुपौल... सहरसा... पूर्णिया... खगड़िया... अररिया... शिवहर... पूर्वी चम्पारण... पश्चिमी चम्पारण आओर गोपालगंज मे अधिकारी जा रहल छथिन्ह. ओ रिपोर्ट देथिन्ह. ओकर बाद आओर जिला सूखाग्रस्त घोषित होएत.
हमर ईमेल:-hellomithilaa@gmail.com
Subscribe to: Post Comments (Atom)


text:
पाच सालक बाद छईठकमे हम काठमाडौ मे छलौह । कार्यवयस्तताके चल्ते शुक्रदिन दुपहरमे कनिके कालके लेल रानी पोखरी गेल रही । कही त औपचारिकता मेटाब के केल, कि मैथली छि त कम स कम छईठक घाट पर पहुची । ओहीना भेल, साढे तीन आ चार बजे के बिचमे रानी पोखरी पहुचल छली । फेउर तुरते लौटवाक छल । मुद्धा रानीपोखरी पहुचलाके वाद ओत मन्त्रीपरिषदक अध्यक्ष खिलराज रेग्मी भाषण दइृत छला तस कनि मोन भेल जे सुईन लईछी तईके वाद लौटब । हुनकर भाषण ओयाह सुगााक रामकहानी छल । सब गोटोके चुनावमे अपन पसन्दक उम्मेदवारके पक्षमे मतदान कक निर्वाचन सफ लबनेवाक आग्रह छलईन हुनकर । मोन मे तखने एकटा प्रश्न आयल, हमर पसन्दके त कोनो उम्मेदवारे न इतब कि कायल जाय ? हुनकर भाषण सकइत देरी हम ओत स फेउर लौट गेलउ । मुद्धा रानीपोखरीमे छइृटक रौनकमे हमर वढ उदासता लागल । पता नई हम धरफरी मे छली ताय आ वास्तविकता छलई । हमरा त एना लागल कि चुनावके चल्ते अखने बहुत लोक गामठाम दिस छथ । तई स लोकसब उपस्थिती कम हेतई । एक मित्रके आईभोर मे हम यी बात कहलीय त उ कहलक कि साझमे त वड भिर रहई । चलू यी भेला हमर अनुभुती ।
कहाबाके लेल त नेपालके महानपर्वके नाम देल गेल छई मुद्धा मधेशी सबको यी पावनी भेलाहीके कारण अईमे कते फरक छई से देखल जा सकइत अई । चार दिनक यी पावनीमे कम स कम तीन दिनक विदाक व्यवस्था होवाक चाही लेकीन सरकार अखनो १ दिनक विदा दरहल अई । नेता लोकईनके कि कहबई सब कहता पहिले मधेश राज त होब दियौ तब ने देखबई । त चलू देबकाब चाही .........


text:
बिहार मे शिक्षक बहाली
बिहार मे जल्दीए एक लाख आओर शिक्षक केर बहाली कएल जाएत. एहि लेल दोसर चरण के प्रक्रिया जल्दीए शुरू होए के उम्मीद अछि. शिक्षक बहाली के लेल एहि बेर आवेदन केर सुविधा किछ बढ़ा देल गेल अछि. आब शिक्षक केर नौकरी चाहय वाला लोकनि पंचायत स्तर के अलावा प्रखंड स्तर पर सेहो आवेदन कs सकैत छथिन्ह. नौकरी मे शिक्षा मित्र आओर वैकल्पिक शिक्षा सं जुड़ल लोक के प्राथमिकता देल जाएत. एहि बेर मेघा सूची सेहो प्रकाशित कएल जाएत. दोसर चरण मे जे करीब एक लाख बहाली होएत ओहि मे सं अस्सी हजार शिक्षक प्राथमिक स्कूल के लेल होएत. मिडिल आओर हाई स्कूल के लेल 6-6 हजार शिक्षक के भर्ती कएल जाएत. संगहि संग एहि बेर हाई स्कूल में करीब तीन हजार लाइब्रेरियन के भर्ती सेहो होएत. एकर संग शिक्षक सभ के आब पहिने सं बेसि छु्ट्टी सेहो मिलत. शिक्षक सभ के आब चिकित्सा अवकाश 12 दिन के जगह 20 दिन मिलत. महिला शिक्षक के मातृत्व अवकाश आब 90 दिन के जगह 135 दिन मिलत.
Subscribe to: Post Comments (Atom)


text:
नई दिल्ली। मैथिली रंगकर्म क प्रतिष्ठित ‘ज्योतिरीश्वर सम्मान’ एहि साल मैथिलीक प्रसिद्ध नाटककार, रंगकर्मी आ निर्देशक महेंद्र मलंगिया कए प्रदान कैल जाएत। मैथिली लोकरंग संस्था (मैलोरंग) एहि सालक रंगमंच सम्मान घोषणा क देलक अछि। श्रीराम सेंटर मे सुन्दर संयोग नाटक क प्रस्तुति क बाद संस्था दिस स प्रकाश झा ‘ज्योतिरीश्वर सम्मान’, ‘रंगकर्मी प्रमिला झा सम्मान’, आ ‘रंगकर्मी श्रीकांत मंडल सम्मान’ क लेल नामक घोषणा केलथि। श्री झा कहला जे रंगकर्मी प्रमिला झा सम्मान लेल एहि साल अनीता झा (जनकपुर, नेपाल) कए चयन कैल गेल अछि जखनकि श्रीकांत मंडल सम्मान एहि साल युवा कलाकार निलेश दीपक कए देल जा रहल अछि। ओ कहला जे मैलोरंग वर्ष 2005 स रंगकर्म आ रंगमंच मे अपन विशेष योगदान लेल किछु पुरष्कार दैत आबि रहल अछि। एहि साल तीन पुरस्कार लेल मुख्य चयनकर्ता छलथि प्रसिद्ध रंगकर्मी प्रेमलता मिश्रा, मैलोरंग के अध्यक्ष देवशंकर नवीन आ मेलोरंग रेपोर्टरी क चीफ मुकेश झा। चयनकर्ता कए आभार संगहि चयनित रंगकर्मी सब कए बहुत बहुत बधाई।
maithili news, mithila news, bihar news, latest bihar news, latest mithila news, latest maithili news, maithili newspaper
महेंद्र मलंगिया कए भेटल ज्योतिरीश्वर सम्मान
नई दिल्ली। मैथिली रंगकर्म क प्रतिष्ठित ‘ज्योतिरीश्वर सम्मान’ एहि साल मैथिलीक प्रसिद्ध नाटककार, रंगकर्मी आ निर्देशक महेंद्र मलंगिया कए प्रदान कैल जाएत। मैथिली लोकरंग संस्था (मैलोरंग) एहि सालक रंगमंच सम्मान घोषणा क देलक अछि। श्रीराम सेंटर मे सुन्दर संयोग नाटक क प्रस्तुति क बाद संस्था दिस स प्रकाश झा ‘ज्योतिरीश्वर सम्मान’, ‘रंगकर्मी प्रमिला झा सम्मान’, आ ‘रंगकर्मी श्रीकांत मंडल सम्मान’ क लेल नामक घोषणा केलथि। श्री झा कहला जे रंगकर्मी प्रमिला झा सम्मान लेल एहि साल अनीता झा (जनकपुर, नेपाल) कए चयन कैल गेल अछि जखनकि श्रीकांत मंडल सम्मान एहि साल युवा कलाकार निलेश दीपक कए देल जा रहल अछि। ओ कहला जे मैलोरंग वर्ष 2005 स रंगकर्म आ रंगमंच मे अपन विशेष योगदान लेल किछु पुरष्कार दैत आबि रहल अछि। एहि साल तीन पुरस्कार लेल मुख्य चयनकर्ता छलथि प्रसिद्ध रंगकर्मी प्रेमलता मिश्रा, मैलोरंग के अध्यक्ष देवशंकर नवीन आ मेलोरंग रेपोर्टरी क चीफ मुकेश झा। चयनकर्ता कए आभार संगहि चयनित रंगकर्मी सब कए बहुत बहुत बधाई।


text:
करीब 35 मिनट तक पूर्णिया क आसमान मे उडल विमान, नौटा पत्रकार उडबाक लेलथि आनंद
पूर्णिया। बिहारक धरती पर सबस पहिने कोनो विमान 1933 मे पूर्णिया क लालबाबू मैदान मे उतरल छल। 1933 मे पूर्णिया क लोक आसमान मे उडबाक सपना देखने छल। पूर्णियाक जमीन स उडबाक ओ सपना 79 साल बाद पूरा भ रहल अछि। कोनो तीन दशक पूर्व सेहो एहन प्रयास भेल छल, मुदा ओ असफल रहल। सब किछु ठीक रहल त छह नवंबर स पूर्णिया क लोक अपन धरती स आसमान छूबि सकताह। एकर सबटा तैयारी पूरा भ गेल अछि। एहि विमान सेवा क शुरू भेला स मिथिला क एहि पूर्वी हिस्सा स पटना आ कोलकाता क दूरी सिमट कए रहि जाएत। जतए एखन पूर्णिया स पटना जेबा मे रेल मार्ग या सडक मार्ग स आठ घंटा स बेसी लगैत अछि आ देरी विमान स महज पचास मिनट मे तय भ जाएत। एकर सफल संचालन लेल पूर्णिया मे फ्लाइट सेवा क डेमो उड़ान 25 अक्तूबर कए दिन क 2.05 बजे भेल। विमान 2.10 बजे टेकऑफ केलक आ करीब 35 मिनट क बाद घुरी आयल। दस सीटर स्प्रिट एयरवेज क विमान एहि विमान मे पूर्णिया क नौटा पत्रकार सवार छलाह। चूनापुर वायु सेना स्टेशन (लालबाबू मैदान) स विंग कमांडर विश्वजीत कुमार सिंह आ स्प्रिट एयरवेज क जेनरल मैनेजर आर सक्सेना डेमो फ्लाइट कए सीऑफ आ रिसीव केलथि। एहि विमान क पायलट प्रदीप कुमार छथि।
एहि अवसर पर विंग कमांडर विश्वजीत कुमार सिंह कहला जे छह नवंबर स प्रारंभ भ रहल इ सेवा पहिने सप्ताह मे दू दिन उपलब्ध होएत, मुदा जल्द एकरा सप्ताह मे तीन दिन कैल जाएत। दस सीटर स्प्रिट ऑफ इंडिया विमान कोलकाता, पूर्णिया आ पटना क बीच चलत आ पुन: पटना स पूर्णिया होइत कोलकाता तक जाएत। ओ कहला जे समय पर एखन अंतिम फैसला नहि लेल गेल अछि। एहि मौका पर आयोजित समारोह मे पूर्णिया क प्रमंडलीय आयुक्त ब्रजेश मेहरोत्रा, जिलाधिकारी डॉ एन सरवण कुमार, स्प्रीट एयर क जीएम आर सक्सेना, पायलट कैप्टन पटेल, कैप्टेन शर्मा सहित वायु सेना स्टेशन क कईटा पदाधिकारी मौजूद छलाह।
50 मिनट मे पहुंचब पटना
पूर्णिया स पटना जेबा मे 50 मिनट आ कोलकाता जेबा मे एक घंटा 15 मिनट क समय लागत। पूर्णिया स शुरू भ रहल वायु सेवा लेल टिकट आ सेवा क प्रबंधन डीटीडीएस ट्रेवल एंड टूर प्लानर क रहल अछि। एकर अलावा निजी कमीशन एजेंट द्वारा सेहो टिकट उपलब्ध कराउल जाएत।
किराया
पूर्णिया स पटना क किराया 3,495 आ कोलकाता क 3,995 होएत।
टिकट क सुविधा
टिकट क सुविधा पूर्णिया क अलावा कटिहार, किशनगंज, अररिया आ जोगबनी स सेहो उपलब्ध होएत। दिल्ली, मुंबई, बेंगलुरू, चेत्रई आ हैदराबाद स सेहो लिंक सेवा उपलब्ध होएत। यात्री लेल चूनापुर वायु सेना स्टेशन क गेट क निकट यात्री जांच केंद्र होएत आ ओहि ठाम स रनवे तक कंपनी द्वारा गाड़ी क व्यवस्था रहत।
टिकट लेल पूर्णिया मे संदीप 9304781413, पटना मे प्रवीण 8294594547, कोलकाता मे श्यामल 9831459656, बेंगलुरू मे रूपक 9845325826, पटना मे 0612 2227047 कोलकाता मे 033-32023792 स संपर्क क सकैत छी। विशेष जानकारी लेल कंपनी साइट सेहो अछि जेकर पता अछि- डब्ल्यू डब्ल्यू डब्ल्यू डॉट डीटीडीएसइंडिया डॉट काम।
http://www.esamaad.com/regular/2012/08/10746/
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
काल्हि पुनः एहि सम्बन्ध मे सन्मार्ग महानगर कोलकाता आधारित आंकड़ा केर हेराफेरी विषय पर रिपोर्ट पृष्ठ ३ पर प्रकाशित कयलक अछि. ओहि रिपोर्ट मे मिथिमीडिया केर नामोल्लेख सेहो अछि जे हरखक विषय. तीनो मास पूर्ण नहि कयलक अछि मिथिमीडिया, मुदा प्रभावी अछि से बुझना जा रहल अछि.
खैर जे हो एकटा मैथिली दैनिक, अनेको पत्रिका, वेब पोर्टल, दर्जनो मैथिल संस्था वला एहि महानगर मे मैथिलक सरकारी संख्या चकित करैत अछि. ओना एहिना आन भाषा-भाषीक संख्या सेहो बहुत कम बता रहल अछि. एहना मे उक्त दैनिक केर सुप्पत रिपोर्टिंग सराहनीय अछि. — मिथिमीडिया डेस्क


text:
सुआद
केते
दिनक पछाति कछुआ हाट गेल छेलौं। ओना गेनेसँ नफे भेल। नफा ई भेल जे, मनो ने अछि
जे कहिया कबछुआ सीम खेने छेलौं, से भेट गेल। सेहो कि ओना भेटल, एकटा
तरकारीवालीकेँ समैया सीम हता गेलनि। हाट छुटै छेलनि, वेचारी जखनि सौदाक पोखरि
नहाइले गेल रहथि तखनि एकटा गाछपर खूब लतरल-चतरल-पसरल फूल-कोढ़ी आ फड़सँ भरल देखि
नेने छेली। हाटक बेर जखनि कोनो गर नै लगलनि तखनि पथिया तराजू-बैटखाड़ा नेने
पोखरिए महारक रस्तासँ आबि बाटेमे एक पथिया सीम तोड़ि नेने रहथि। मुदा
वेचारीक जहिना मुफ्तक माल रहनि तहिना लेबालो सुखाएले रहनि।
हिया
कऽ देखलौं तँ मन मानि गेल जे सीमे छी। अनभुआर जकाँ लगमे पहुँच पुछलियनि-
“दादी, ई की छी?”
अन्तिममे.....................
हाथ
ससरल, ढेकार भेल, बजलौं-
“ओकरा की करबै?”
“दिन-देखार अहाँले बना देब। अपना नै हएत तँ नूनो-मिरचाइक संग खा लेब।
इछानिक गन्ध मछानि महकिते छै, तँए सूखल नोन-मिरचाइ कि इछानि-मछानि हएत,
अपना रंगमे रहत।”¦६२४¦
१४ मार्च २०१४


text:
कतेक रास बात सम्बन्धित नियम, कानून आओर शर्त
उद्देश्य:
१. कतेक रास बात एकटा एहेन मँच अछि जे गैर पेशेवर मैथिली लेखक केँ अपन रचना इन्टरनेट पर प्रकाशित करवाक अवसर प्रदान करैत अछि. कतेक रास बात’क मुख्य उद्देश्य इन्टरनेट पर मैथिली’क प्रचार प्रसार करबाक अछि.
कापीराइट सूचना:
२. कतेक रास बात पर प्रकाशित प्रत्येक रचना कापीराइटेड अछि. एकरा कोनो भी रूप मे कोनो दोसर जगह प्रकाशित करब एकटा अपराध अछि. एहेन कोनो तरह’क सूचना भेटला पर (१) पहिल तीन दिन’क भीतर सम्बन्धित लोकनि केँ नोटिस भेजल जायत (२) कोनो कारवाई नहि भेला पर अगिला ७ दिन’क भीतर मे कतेक रास बात पर एहेन तरह’क चोरी’क सूचना देल जाएत आ मैथिली ग्रूप मे प्रकाशित काएल जाएत. (३) एहिला दू सप्ताह के भीतर मे कोनो कारर्वाई नहि भेला पर Intelectual Property Right आओर Copyright Infringement के आधार पर कम सँ कम प्रति रचना एक लाख रुपैया’क हर्जाना’क माँग हेतु मुकदमा दायर कायल जायत.
शुरुआतकर्ता:
३. कतेक रास बात’क शुरुआत डा० पद्मनाभ मिश्र (आदि यायावर) द्वारा कायल गेल अछि.
सँयोजक एवम सँचालक:
४. कतेक रास बात’क मुख्य सँयोजक एवम सँचालक डा० पद्मनाभ मिश्र एवम श्री राजीव रँजन लाल अछि. कोनो भी विवाद भेला पर एहि दुनू वा किओ एक लोकनिक निर्णय अन्तिम एवम सर्वमान होयत.
५. कोनो भी सम्पादक’क कार्य देखलाक बाद आ दुनू सँयोजक के निर्णय केर आधार पर ओहि सम्पादक केँ सँयोजक आ सँचालक मण्डली मे शामिल कायल जा सकैत अछि. वर्तमान सँयोजक एवम सँचालक’क निर्णय अन्तिम.
सम्पादक मण्डली:
६. वर्तमान मे कतेक रास बात मे चारि सम्पादक अछि. सम्पादक’क निम्न कार्य निर्धारित काएल गेल अछि.
७. कोनो रचना के प्रकाशित करबाक अथवा नहि करबाक अधिकार पूर्ण रूप सँ सम्पादक के अछि. वर्तमान मे चारि लोकनि सम्पादक मण्डली मे छथि:
a. डा० पद्मनाभ मिश्र
b. राजीव रँजन लाल
c. कुन्दन कुमार मल्लिक
d. केशव करण
८. सम्पादक लोकनि कतेक रास बात पर मुख्य योगदान कर्ता सेहो रहताह.
९. भविष्य मे कोनो भी पुरस्कार सँबँधित निर्णय पूर्णतः सम्पादक लोकनि के हाथ मे रहत.
१०. सम्पादक मण्डली मे बहुमत के अधार पर रचना पर विचार काएल जायत. यदि कोनो निर्णय मे बराबर के मत अछि तऽ सँयोजक’क निर्णय अन्तिम मानल जायत.
११. सम्पादक मण्डली’क सुझाव पर कम सँ कम दस रचना कतेक रास बात मे प्रकाशित केला पर कोनो भी लेखक केँ सम्पादक मण्डली मे शामिल काएल जा सकैत अछि.
१२. सम्पादक लोकनि कतेक रास बात केँ प्रोत्साहित एवम प्रसारित करबाक कार्य सेहो करताह.
१३. सम्पादक मण्डली मे एकटा साझा ई मेल अछि जकर पासवर्ड सब सम्पादक लोकनि केँ देल गेल अछि. कोनो भी ई-मेल के जवाब मे सम्पादक लोकनि अपन व्यक्तिगत नाम जरूर लिखताह.
१४. कोनो भी पुरस्कार’क लेल सम्पादक मण्डली’क कोनो सदस्य हिस्सा नहि लऽ सकैत अछि.
१५. सम्पादक लोकनि मे सँ किओ यदि कतेक रास बात’क दुष्प्रचार करताह अथवा हुनका लोकनि सँ कतेक रास बात’क प्रतिष्ठा, सम्मान आ भविष्य पर खतरा भेला पर हुनका सम्पादक मण्डली सँ हँटा देल जायत.
योगदान कर्ता (लेखक, कवि इत्यादि):
१६. कतेक रास बात मे ऊच्च कोटि के रचना आमन्त्रित अछि. एहि मे मैथिली बाजए, लिखए वाला कोनो भी व्यक्ति योगदान कर्ता भऽ सकैत अछि.
१७. कोनो भी रचना प्रकाशित करबाक लेल maithili.editor@gmail.com पर ई-मेल करबाक चाही.
१८. सम्पादक लोकनि एहि रचना केँ सम्पादित कऽ अथवा विना सम्पादन के प्रकाशित कऽ सकैत छथि.
१९. कोनो भी रचना सँ अर्जित धन पर पूर्ण अधिकार सिर्फ ओहि रचना’क मूल लेखक के होयत. यदि कोनो रचना मे एक सँ बेसी लेखक अछि तऽ ओ धन मे सब लेखक केर बराबर के अधिकार रहत
२०. एक बेर कतेक रास बात पर रचना प्रकाशित भेला’क बाद ओकर कापीराइट सँयोजक एवम सम्पादक के भऽ जाएत अछि. एकर मतलब ई जे सँयोजक एवम स्म्पादक केँ पूर्ण अधिकार अछि जे ओहि रचना केँ कतहु आ कोनो रुप मे प्रकाशित करबाक.
२१. लेखक लोकनि कोनो भी तरीका सँ कतेक रास बात’क अलावा कोनो दोसर चीज’क प्रचार एहि वेबसाइट पर नहि करताह. जाबय धरि कोनो रचना मे कोनो भी इन्टरनेट लिँक’क अति आवश्यकता नहि हो तऽ लिन्क नहि देल जाए.
२२. सम्पादक लोकनि केँ अधिकार रहत जे फोन्ट, फोरमेट इत्यादि केँ कतेक रास बात’क थीम’क अनुसार फेर बदल कऽ देल जाए ताकि रचना देखबा मे सेहो सुन्दर लागय.
२३. कतेक रास बात समाज मे शान्ति आ सद्भावना’क लेल बनल अछि. लेखक लोकनि केँ चाही जे अपन रचना सँ कोनो आन लोकनिक भावना केँ आहत नहि करी. एहेन तरह’क कोनो बात भेला पर सम्पादक लोकनिक निर्णय सँ ओहि रचना केँ हँटा देल जायत.
२४. ओना कतेक रास बात पर रचना आमन्त्रित अछि मुदा लेखक केँ चाही जे हुनका एकटा अलग ब्लोग सेहो हो मैथिली भाषा’क इन्टरनेट पर प्रचार प्रसार लेल एना जरूरी अछि.
टिप्पणी:
२५. सम्पादक, लेखक एवम पाठक लोकनि केँ चाही जे रचना पर अपन टिप्पणी दऽ लेखक केँ प्रोत्साहित करी. मुदा टिप्पणी सम्बन्धित निम्नलिखित नियम लागू रहत.
२६. टिप्पणी ओहि रचना पर देल जाए नहि की लेखक पर.
२७. अलोचना साहित्य केर अभिन्न विधा होइत अछि. आलोचना एहेन होयबाक चाही जाहि सँ लेखक अपन रचना केँ आओर उत्कृष्ठ बना सकैत.
२८. टिप्पणी केँ निम्नलिखित आधार पर डीलिट कऽ देल जायत
२९. यदि कोनो व्यक्ति विशेष केर प्रतिष्ठा वा सम्मान केँ ठेस लागैत हो.
३०. यदि कोनो दोसर चीज के प्रसार हेतु टिप्पणी लिखल गेल हो. टिप्पणी मे सम्भन्धित रचना सँ अलग कोनो लिन्क देल गेल हो.
एहि नियम कानून शर्त मे सुधार, कोनो नव नियम जोड़वाक हेतु सुझाव आमन्त्रित अछि
4 comments:
- Gajendra Thakur said...
- This comment has been removed by the author.
- 12 July, 2008 08:58
- Rajesh said...
-
Sir,
Agar ham apan rachna english font me bhejee ta ki sampadak lokain wohi rachna ke devnagri me rupantaran k sakait chhaith ki nahi?
yadi han ta niyam me jodi diyouk.
Rajesh Jha
rajesh90ranjan@gmail.com
- 12 July, 2008 11:46
- आदि यायावर said...
-
raajesh jee aa gajendra jee;
ahaan dunu lokanik salaah ham sweekaar kelahun. kundan jee'k kichh aaor salah achhi. sab milaa ken ham nayaa draft taiyar karab aa ekaraa edit kau deb.
- 13 July, 2008 21:48
- Gajendra Thakur said...
- This comment has been removed by the author.
- 19 July, 2008 11:05
अंतिम फेसबुक अपडेट
लेखक: आदि यायावर मूलनाम: डा. कुमार पद्मनाभ पीयूस आफिस पहुँचि गेल छलाह. सबसँ पहिने अपन लैपटॉप खोलि फेसबुक में स्टेटस अपडेट केलाह आ ...


text:
सुजीतकुमार झा
जनकपुरधाम, फागुन १३ ।
१५ दिने मध्यमा परिक्रमा शुरु भऽ रहल अछि । परिक्रमाक लेल मिथिला विहारीक डोला आई जनकपुर आबि रहल मिथिला विहारी मन्दिर जनौलक अछि ।
रातिमे जनकपुरक हनुमानगरमे विश्राम करबाक कार्यक्रम रहल अछि । परिक्रमाक औपचारिक प्रारम्भ सीमावर्ती भारतक कल्याणेश्वरसँ होइत अछि । ओहिसँ पहिने जनकपुरमे विशेष स्वागत आ विदाई कार्यक्रमसभक आयोजना कएल गेल अछि ।
रत्नसागर मन्दिरपर डोला पहुँचलाक बाद मन्दिरक महन्थ बैकुण्ठ दास स्वागत करता । ओ मन्दिरमे समाजसेवी अमरचन्द्र अनिलक नेतृत्वमे विशेष कार्यक्रम राखल गेल अछि । ओहीठाम होरीके गीत संगेहि रंग अबिर खेलल जाएत । ओ कार्यक्रम दिनक १ बजेसँ राखल गेल अछि ।
नेपालक १ सय ७ किलोमिटर आ भारतक २३ किलोमिटर सहित कुल १ सय ३३ किलोमिटरक परिक्रमाक प्रारम्भ कलाणेश्वरसँ होइत अछि । फागुन प्रतिपदाक दिन भक्तजनसभ कलाणेश्वर पहुँचैत अछि । ओहिसँ एक राति पहिने अमावस्याक दिन जनकपुरक हनुमान नगरमे मिथिला विहारीक डोलासंग रातिमे विश्राम करबाक परम्परा रहल अछि ।
हनुमान नगरसँ कलाणेश्वर १३ किलोमिटर उत्तर पुर्वी क्षेत्रमे परैत अछि । कलाणेश्वरसँ गिरिजा स्थान डोला पहुँचैत अछि । १२ किलोमिटर रहल ओ स्थानमे त्रेतायुगमे भगवान राम आ जानकीक पहिल भेट भेल छल । दोसर पड़ावक रुपमे महोत्तरीक मटिहानी रहल अछि । तेसर पड़ाव जलेश्वर, चारिम मड़ै, पाँचम ध्रुवकुण्ड, छठम कञ्चनवन, सातममे क्षिरेश्वर नाथ महादेवक दर्शन करैत पर्वता, आठममे धनुषाधाम, नवममे सतोषर, दशममे औरही, एगारहम करुणा, बारहममे बिसौल आ एकरबाद कलाणेश्वरमे पहुँच परिक्रमा पुर्णाहुती होइत अछि । अन्तगृह परिक्रमाक लेल पुनः दर्शनार्थी जनकपुर अबैत अछि । पूर्णिमाक दिन जनकपुरमे अन्तगृह कएल जाइत अछि ।
परिक्रमामे हजारोके सहभागिता होइत अछि ।


text:
careers.north@timesgroup.com
नवभारत टाइम्स के चाही कॉपी एडिटर
नवभारत टाइम्स देशक सभसं पैघ अखबार मे सं एक अछि. नवभारत टाइम्स के संग एकटा नीक गप्प ई अछि जे अहिठाम पत्रकार के नीक पैसा सेहो मिलैत अछि. संगहि- संग टाइम्स ग्रुप के बैनर. एकटा पत्रकार के आओर की चाही.अखबार के कॉपी एडिटर के जरूरत अछि बस क्वॉर्क एक्सप्रेस आ फेर इनडिजाइन के जानकारी होबाक चाही. तं अगर नवभारत टाइम्स के संग पत्रकारिता शुरू करय चाहय छी तं देर नहि करु... रिज्यूमे एक जुलाई सं पहिने पहुंचि जयबाक चाही... जल्दी सं अपन रिज्यूमे एकटा आवेदनक संग भेज दिअ. नवभारत टाइम्सक एहि नौकरी के लेल आवेदन भेजय के ईमेल अछि-
हमर ईमेल:-hellomithilaa@gmail.com
Subscribe to: Post Comments (Atom)


text:
ओ कहलनि जे मिथिला केर मांग सदति शांतिपूर्ण रहल अछि आ आगुओ रहत. शांतिपूर्ण आन्दोलन पर सरकार केर दृष्टि नहि पडैत छैक. ई स्थिति चिंताजनक अछि. उत्पाती तत्वक बात पर सरकार तुरंत कान ठाढ़ करैत अछि मुदा शांति पूर्ण मिथिला राज्यक मांग कें मोजर नहि देल जाइत अछि. हम सभ आन्दोलन मे शांति बनौने राखब. सभ समस्या केर निदान छैक.
एकर संगहि अशोक झा आह्वान कयलनि जे सभ संस्था सभ कें संग आबि आन्दोलन कें मजगूती प्रदान करबाक चाही. ओ कहलनि जे कोलकाता मे शीघ्र सभ संस्था जे मिथिला राज्यक मांग हेतु साकांक्ष छथि, तकर प्रतिनिधि दल सभक संग एक सभा आयोजित कयल जायत आ आन्दोलन मे नव प्राण फुंकल जायत.
धरना मे अमरेन्द्र झा, कुमार वैभव दास, डॉ हियाज अंसारी, कामेश्वर पासवान आदि सेहो अपन विचार व्यक्त कयलनि. धरनाक बाद राष्ट्रपति, प्रधानमंत्री आ केन्द्रीय गृह मंत्री कें ज्ञापन सौंपल गेल. (Report: मिथिमीडिया ब्यूरो)


text:
युरोपेली सङ्घ
युरोपेली सङ्घ युरोप महादेशमे रहल २८ टा राष्ट्रसभक एकटा राजनैतिक तथा आर्थिक सङ्घ छी । जहिमे आपसी प्रशासकिय साझेदारी होमएत अछि, जे सङ्घक सब राष्ट्रमे लागु होएत अछि । एकर उदय सन् १९५७ मे रोमक सन्धिद्वारा युरोपेली आर्थिक परिषदक माध्यम सँ ६ युरोपेली देशसभक आर्थिक समर्थनद्वारा भएल छल । तहि समय सँ अखन धरि अहि सङ्घमे राष्ट्सभक सङ्ख्या बढि रहल अछि । सङ्घ अखनधरि अपन नीति तथा नियमसभने परिवर्तन करैत सुधार जारी राखने अछि जेकर फल:स्वरूप ई सङ्घ दृढ बनैत गेल अछि ।
इतिहास[सम्पादन करी]
दोसर विश्वयुद्ध पश्चात युरोपक राष्ट्रसभ एकताक दिस लागल । जहि अनुरुप इटाली, बेल्जियम, फ्रान्स, लक्जेम्बर्ग, नेदरल्यान्ड आ पश्चिम जर्मनी मिल युरोपेली कोइला तथा स्टिल समुदायक स्थापना केलक ।
सन्दर्भ सुची[सम्पादन करी]


text:
साहित्य मनीषी मायानन्द मिश्रसँ
साक्षात्कार
शिव प्रसाद यादव द्वारा। डॉ. श्री शिवप्रसाद यादव, मारवाड़ी महाविद्यालय भागलपुरमे मैथिली विभागाध्यक्ष छथि।
भागलपुरक नामी-गामी विशाल सरोवर ’भैरवा तालाब’। जे परोपट्टामे रोहु माछक लेल प्रसिद्ध अछि। कारण एहि पोखरिक माँछ बड़ स्वादिष्ट। किएक ने! चौगामाक गाय-महींसक एक मात्र चारागाह आर स्नानागार भैरबा पोखड़िक महाड़। दक्षिणबड़िया महाड़ पर मारवाड़ी महाविद्यालय छात्रावास। छात्रावासक प्रांगणमे हमर (अधीक्षक) निवास। आवासक प्रवेश द्वार पर लुक-खुक करैत साँझमे बुलारोक धाप। हॉर्नक ध्वनि सुनि दौड़ि कए घरसँ बहार भेलहुँ। दर्शन देलनि मिथिलाक त्रिपूर्ति, महान विभूति- दिव्य रूप। सौम्य ललाट। ताहि पर चाननक ठोप, भव्य परिधान। ताहि पर मिथिलाक पाग देखितहि मोन भेल बाग-बाग। नहुँ-नहुँ उतरलनि- साहित्य मनीषी मायानन्द, महेन्द्र ओऽ धीरेन्द्र। गुरुवर लोकनिक शुभागमनसँ घर-आँगन सोहावन भए गेल। हृदय उमंग आ उल्लाससँ भरि गेल। मोन प्रसन्न ओऽ प्रमुदित भए उठल। गुरुवर आसन ग्रहण कएलनि, यथा साध्य स्वागत भेलनि। तदुपरान्त भेंटवार्ताक क्रम आरम्भ भए गेल। प्रस्तुत अछि हुनक समस्त साहित्य-संसारमे समाहित भेंटवार्ताक ई अंश:-
प्र. ’मिथि-मालिनी’ केँ अपने आद्योपान्त पढ़ल। एकर समृद्धिक लेल किछु सुझाव?
उ. ’मिथि मालिनी’ स्वयं सुविचारित रूपें चलि रहल अछि। स्थानीय पत्रिका-प्रसंग हमर सभ दिनसँ विचार रहल अछि जे एहिमे स्थापित लेखकक संगहि स्थानीय लेखक-मंडलकेँ सेहो अधिकाधिक प्रोत्साहन भेटक चाही। एहिमे स्थानीय उपभाषाक रचनाक सेहो प्रकाशन होमक चाही। एहिसँ पारस्परिक संगठनात्मक भावनाक विकास होयत।
प्र. ’मिथिला परिषद’ द्वारा आयोजित विद्यापति स्मृति पर्व समारोहमे अपनेकेँ सम्मानित कएल गेल। प्रतिक्रिया?
उ. हम तँ सभ दिनसँ मैथिलीक सिपाही रहलहुँ अछि। सम्मान तँ सेनापतिक होइत छैक, तथापि हमरा सन सामान्यक प्रति अपने लोकनिक स्नेह-भाव हमरा लेल गौरवक वस्तु भेल आ मिथिला परिषदक महानताक सूचक। हमरा प्रसन्न्ता अछि।
प्र. अपने साहित्य सृजन दिशि कहियासँ उन्मुख भेलहुँ?
उ. तत्कालीन भागलपुर जिलाक सुपौलमे सन् ४४-४५ मे अक्षर पुरुष पं रामकृष्ण झा ’किसुन’ द्वारा मिथिला पुस्तकालयक स्थापना भेल छल तकर हम सातम-आठम वर्गसँ मैट्रिक धरि अर्थात् ४६-४७ ई सँ ४९-५० ई.धरि नियमित पाठक रही। एहि अध्ययनसँ लेखनक प्रेरणा भेटल तथा सन् ४९ ई. सँ मैथिलीमे लेख लिखऽ लगलहुँ जे कालान्तरमे भाङक लोटाक नामे प्रकाशितो भेल सन् ५१ ई. मे। हम तकर बादे मंच सभपर कविता पढ़ऽ लगलहुँ।
प्र. अपने हिन्दी एवं मैथिली दुनू विषयसँ एम.ए. कएल। पहिल एम.ए. कोन विषयमे भेल?
उ. मैट्रिकमे मैथिली छल किन्तु सन् ५० ई. मे सी.एम. कॉलेज दरभंगामे नाम लिखेबा काल कहल गेल जे मैथिलीक प्रावधान नहि अछि। तैँ हिन्दी रखलहुँ। तैँ रेडियो, पटनामे काज करैत, सन् ६० ई. मे पहिने हिन्दीमे, तखन सन् ६१ ई. मे मैथिलीमे एम. ए. कएलहुँ।
प्र. हिन्दी साहित्यमे प्रथम रचना की थीक आ कहिया प्रकाशित भेल।
उ. हिन्दीक हमर पहिल रचना थिक, ’माटी के लोक: सोने की नया’ जे कोसीक विभीषिका पर आधारित उपन्यास थिक आ जे सन् ६७ ई. मे राजकमल प्रकाशन, दिल्लीसँ प्रकाशित भेल।
प्र.अपनेक हिन्दी साहित्यमे १. प्रथम शैल पुत्री च २. मंत्रपुत्र ३. पुरोहित ४. स्त्रीधन ५. माटी के लोक सोने की नैया, पाँच गोट उपन्यास प्रकाशित अछि। एहिमे सर्वाधिक महत्त्वपूर्ण उपन्यास कोन अछि आओर किएक?
उ. अपन रचनाक प्रसंग स्वयं लेखक की मंतव्य दऽ सकैत अछि? ई काज तँ थिक पाठक आ समीक्षक लोकनिक। एना, हिन्दी जगतमे हमर सभ ऐतिहासिक उपन्यास चर्चित रहल अछि। अधिक हिन्दी समीक्षक प्रशंसे कएने छथि। गत वर्षसँ हिन्दीक सम्राट प्रो. नामवर सिंह जी हिन्दीक श्रेष्ठ उपन्यास पर एकटा विशिष्ट कार्य कऽ रहल छथि, जाहिमे हमर प्रथम शैल-पुत्री नामक प्रगैतिहासिक कालीन उपन्यास सेहो संकलित भऽ रहल अछि। एहि उपन्यास पर विस्तृत समीक्षा लिखने छथि जयपुर युनिवर्सिटीक डॉ शंभु गुप्त तथा हम स्वयं लिखने छी एहि उपन्यासक प्रसंग अपन मंतव्य। ई पुस्तक राजकमल प्रकाशनसँ छपि रहल अछि। असलमे प्रथम शैलपुत्री’ मे अछि भारतीय आदिम मानव सभ्यताक विकासक कथाक्रम- जे कालान्तरमे हड़प्पा अथवा सैंधव सभ्यताक निर्माण करैत अछि जकर क्रमशः अंत होइत अछि। हम स्वयं एकरा अपन सफल रचना मानैत छी, समीक्षको मानि रहलाह अछि। एना, पुरोहित अपना नीक लगैत अछि। ’स्त्रीधन’ मिथिलाक इतिहास पर अछि।


text:
मत्स्य अवतार
मत्स्य हिन्दू धर्म अनुसार भगवान श्री विष्णुक अवतार मध्यक प्रथम अवतार छी । मत्स्यावतारमे भगवान बिष्णु माछाक रूप लेने छल ।
मत्स्यावतार बर्णन[सम्पादन करी]
हिन्दू धर्म ग्रन्थक अनुसार प्राचिन कालमे सत्यव्रत नामक एक राजा छल । ओ पैग उद्धारवान आ भगवानक परम भक्त छल । एक दिन ओ कृतमाला नदीमे तर्पण करै लागल छल ओहि समय उनकर हातमे एक छोट माछलि आयल । माछा राजाके कहलक "हे! महाराज ई नदीक जिव तथा पैग माछसभ हमरा खालैत अत: अहा हमर रक्षा करु ।" माछाक विन्ती सुन दयालु राजा सत्यव्रत माँछके अपन कमण्डलुमे राखलक । कुछ क्षणमे मत्स्य बढ कमण्डलुमे नै । ई देखेर उदारवादी सत्यव्रत मत्स्यके एक मट्कामे राएख । कुछ क्षणमेपछा मत्स्य बईढ मट्कामे सेहो नै अटल । ई देख राजा पुन: मत्स्यके एक तलाउमे राखलक । कुछ क्षणमे मत्स्य तलाउमे सेहो नै अटल । अन्तमे राजा सत्यव्रत हार माइन मत्स्यके समुद्रमे छोडलक । ई देख मत्स्य "महाराज ! समुद्रमे त बहुत पैग जलिय जिवसभ अछि ओसभ हमरा खालेत हमरा समुद्रमे नै छोडु" कहै विन्ती केलक । मत्स्यक ई मधुर वाणी सुन राजा मोहित भेल राजा भगवानक लिला छी थाह भेल । राजा हात जोर भगवान मत्यक प्रार्थना करै लगल ।
चित्र[सम्पादन करी]
भगवान मत्स्य नारायण वेद रूपी बालकक बचावैत , राज रवि वर्मा द्वारा।
मत्स्य का पत्थर पर बना चित्र ब्रिटिश सङ्गग्रहालय मे।


text:
नई दिल्ली । डीडी बिहार 16 तारिख स हरेक वृह्सपति ल कए आबि रहल अछि ”एस. एन. झा क गजबे दुनिया” । 16 तारीख से हरेक वृहस्पति सांझ छ: बजे से देखाओल जाएत । इ धारावाहिक क निर्माता छथि मैथिली आ हिन्दी क निर्देशक आ मिथिला प्रेमी ‘भवेश नंदन’ । एहि धारावाहिक मे मुख्य भूमिका मे छथि डमरू उस्ताद क हीरो अनिल मिश्रा आ मुखिया जी सिनेमा क अभिनेत्री रोशनी झा । भवेश नंदन क होम प्रोडक्शन आर्द्रा मूवीज प्रा. लि. द्वारा एहि धारावाहिक क निर्माण कैल गेल अछि । ओतहि पटकथा विकास झा द्वारा लिखल गेल अछि । सिनेमेटोग्राफी अब्बास केर आ संपादन एल.के. शशि द्वारा लिखल गेल अछि । कार्यकारी निर्माता मुकेश चंदन, प्रशांत कुमार आ गुजंन कुमार क छथि । ओतहि सहायक निर्देशन अविनाश प्रभाकर, अमिताभ भूषण, ओमप्रकाश गुजंन आ अपर्णा झा छथि । इसमाद परिवार सेहो भवेश नंदन आ हुनकर संपूर्ण टीम कए शुभकामना दैत अछि ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
मलप्पुरम
पूर्वमे नीलगिरी कs पहाड़िसभ, पश्चिममे अरब सागर आर दक्षिणमे पालक्काड एवं तृश्शूर जिले सं घिरल मलप्पुरम (मलयालम:മലപ്പുറം, मलप्पुऱम्) कोषिक्कोड सं ५० किमी. दक्षिण पूर्वमे स्थित अछि। इ मलप्पुरम जिला कs मुख्यालय छी। मलप्पुरम कs १९६९ मे कालीकट आ पलक्कड सं अलग करिके बनाएल गेल छल। चेलियार, काडलकुंडी आर भरतपुजा नामक तीन महान नदिसभ अही ठाम सं बहति अछि। इन्डो-यूरोपियन शैलीमे बनल अनेक ऐतिहासिक इमारसभ अखन धरि सहो देखाल जा सकैत अछि।
विषय सूचीसभ
प्रमुक आकर्षण[सम्पादन करी]
तिरूमनधनकुन्नू मन्दिर[सम्पादन करी]
देवी दुर्गा को समर्पित यह मन्दिर एक पहाड़ी कs चोटी पर बनाओल गेल अछि आर एक बहुत ही अनोखा किवदंती इ मन्दिर कs उत्पत्तिसं जुड़ल अछि। मानल जाइत अछि कि चेरूमा जातिक एक महिला गाछ कs ड़ारि काटि रहल छलि। जखन ही ओ पहाड़ी कs चट्टानसं चाकू पर धार लगाबs शुरू केलक तs चट्टानसं रक्त (खुन्) निकलs लगल। इ खबर नगरमे आगिक तरहसं फैलि गेल आ शीघ्र अही स्थान पर इ मन्दिर बनाओल गेल छल।
पुथंगड़ी मस्जिद[सम्पादन करी]
इ मस्जिद कालाथुर रोड़ पर स्थित अंगदीपुरमसं १ मीलक दूरी पर अछि। इ मस्जिद मोप्पिला परिवार द्वारा बनाएल गेल छल । अही ठामके स्थानीय शासक वल्लानुवद द्वारा १० मोप्पिला परिवारसभ कs अही जगह बैसकs निमंत्रण देल गेल छल । मोप्पिला परिवारसभ द्वारा सर्वप्रथम अही ठाम इ मस्जिदक निर्माण कराओल गेल।
मंजेरी[सम्पादन करी]
कोट्टाकल[सम्पादन करी]
आर्य वैद्यशाला[सम्पादन करी]
कोन्डोती[सम्पादन करी]
कादालुंडी बर्ड सेन्चुरी[सम्पादन करी]
फोटोसभ[सम्पादन करी]
- Malappuram Kottakkunnu.jpg
Malappuram Kottakkunnu
आवागमन[सम्पादन करी]
- वायु मार्ग
- रेल मार्ग
- सड़क मार्ग
बाह्य जडीसभ[सम्पादन करी]
सन्दर्भ सामग्रीसभ[सम्पादन करी]
12. S. Rajendu - History of Valluvanad (Malayalam) - from pre-historic times to A.D. 1792 - Perintalmanna - 2012


text:
Sushant Singh Rajput: Mithila's Bright Star on Silver Screen
सिल्वर
स्क्रीन पर जगमगाइत नक्षत्रमे एकटा आओर नव नाम जुड़ि गेल अछि - सुशांत
सिंह राजपूत । सुशांत सिंह राजपूतक हिन्दी फ़िल्म जगतमे सशक्त
प्रवेश भेल अछि । मूलतः पूर्णिया जिलाक मल्दिया नामक गाम'क रहय बला सुशांत'क जन्म 21,जनवरी,1986 कें भेल । 2008 में
हिनक उदय भेल टेलीविजन जगत् में । पवित्र रिश्ता में मानव बनि ई घर-घर में चर्चित भेलाह । के के सिंह'क पुत्र सुशांत'क
पितियौत नीरज कुमार बबलू छातापुर (सुपौल)'क
विधायक छथि । सुशांत'क पहिल फ़िल्म "कई पो छे" के सराहल गेल छल....... आ एहि बेर परिणिति चोपड़ा आ वानी कपूर संगे "शुद्ध देसी रोमांस" में मुख्य भूमिका में छथि...संगहि कैकटा फ़िल्म मे काज क' रहल
छथि !


text:
'Videha Maithili Drama Festival'- the encyclopaedia of Maithili Stage and Drama/ VIDEHA PARALLEL MAITHILI THEATRE
Wednesday, August 24, 2011
प्रकाश चन्द्र प्रयोग एकांकीक रंगमंचीय प्रयोग
प्रयोग एकांकीक रंगमंचीय प्रयोग
फरवरी 2010के 14 तारिख क’ दरभंगाक ललितनारायण मिथिला विश्वविद्यालयक नाटक एवं संगीत विभागक प्रेक्षागृहमे सांझक 4 बजे स’ आयोजित छल प्रबोध साहित्य सम्मान – 2010 । एहि आयोजनमे स्वस्ति फाउण्डेशन द्वारा कुणाल जीक निर्देशनमे नचिकेता जीक लिखल प्रयोग एकांकीक मंचन सेहो राखल गेल छलैक । संयोग स’ हमहू मधुबनीमे रही तेँ एहि सूअवसर केँ लाभ उठयबाक हेतु एहि आयोजनमे उपस्थित भेनाइ जरूरी लागल । एक संग कतेको लाभ छल । एहि स’ पहिने सेहो कुणालजी प्रयोग के मंचित क’ चुकल छ्लाह । ई हुनकर दोसर प्रस्तुति छल, तेँ कनि आरो महत्वपूर्ण । कहल जाइत अछि जे कोनो नाटक बेर बेर मंचित भेलाक बाद आरो निखरैत अछि संगहि ओ अपन कथ्य आ मंचनमे परिपक्वता सेहो ग्रहण करैत अछि ।
सात बजे साँझमे प्रयोग एकांकीक मंचन शुरू भेल । लगभग 45 मिनटक एहि एकांकीक शुरुआत अन्हार स’ छल जाहिमे कोनो महिलाक आवाजमे काव्य पाठ भ’ रहल छल । धीरे धीरे प्रकाश अबैत अछि आ मंचपर एकटा लकड़ीक गेट देखाइत छै । नाटककार एकरा फ्रेम कहलथि अछि मुदा मंचपर हमरा ई गेटक अनुभूति देलक । ई गेट कनी उँचाई ग्रहण केने अछि आ ओहि तक पहुँचबाक लेल तीन-चारिटा स्टेप बनल अछि जाहि स’ ई कोनो कोठरीक प्रेवेश द्वार प्रतीत होएत छैक । मुदा, नाटककार एहि स्टेपके सीढ़ी कहने छथि । आब ई कहनाइ कनी कठिन अछि जे नाटककार नचिकेता जीक सीढ़ी आ निर्देशक कुणाल जीक ई स्टेपमे कतेक समानता छनि । मुदा नाटककारक फ्रेम आ निर्देशकक गेट त’ जरूरे भिन्न अछि । नाटकक अनुसारे सीढ़ी आ फ्रेममे कोनो संबंध नहि देखाओल गेल अछि । मुदा, एहि ठाम स्टेप आ फ्रेमके एना संयोजित कयल गेल अछि जे ई कोनो कोठरीक प्रवेश द्वार बुझना जाइत छैक । एही स्टेपपर ठाढ़ रहैत छथि नाटकक मुख्य कलाकार नवीन मिश्र । मंचक बामा कात (दर्शक दिस स’) एकटा कुर्सी अछि जे दर्शक दिस पीठ क’ क’ राखल रहैछ । संगहि एकटा बक्सा सेहो एकर बगलमे राखल गेल अछि । हाँ, नाटकक अनुसार ई लकड़ीक अछि आ उलटा राखल गेल अछि मुदा एखन मंचपर ई चदराक आ ओहिना राखल अछि जेना कोनो ब्लॉक राखल जाइत अछि । दाहिना कात (दर्शक दिस स’) एकटा गाछक किछु डारि देखार परैत अछि । कुर्सीक बेसी उपयोग अमृत करैत छथि आ गाछक डारिक तरमे प्राय: नाटकक एक मात्र महिला पात्र श्रुति रहैत छथि । बस । हाँ ! ई कहि दी जे ई मंच विन्यास एहि नाटकक निर्देशक कुणाल जीक मानल जेबाक चाही । कारण, प्रयोग नाटकमे एकर लेखक नचिकेताजी स्वयं मंच विन्यासक निर्देश देने छथि, जकरा थोड़ बहुत बदलल गेल अछि ।
आजुक एहि मंचनक लेल तैयार मंच विन्यास कनि कंफ्यूज करैत अछि । कुर्सी आ बक्सा स’ लगैत अछि जे ई कोनो नाट्य संस्थाक पूर्वाभ्यासक कक्ष अछि मुदा गाछक डारि आ गेटक आगू बनाओल गेल स्टेप स’ लगैत अछि जे ई कोनो कोठरीक आगूक भाग थिक । तेँ एहि तरहक मंच विन्यासपर गंभीरता स’ विचार करबाक आवश्यकता छल नाटकक कथ्यके स्थापित करबाक लेल ।
आब नाटकमे अभिनेताक वस्त्र विन्यास दिस सेहो ध्यान देल जाय । मुख्य अभिनेता नवीन मिश्रकेँ निर्देशक रूपमे टोपी, सीटी, कुर्ता, पेंट आ पैरमे जूता ठीक अछि मुदा बाकी दुनू पात्र खाली पैरे छथि से कियेक ? पैरक पहिरनमे भिन्नता भ’ सकैत अछि मुदा कियो पहिरने आ कियो खाली पैरे कनि त्रुटि पूर्ण लगैत अछि । श्रुतिके सेहो साड़ी स’ बेसी नीक हुनका सलबार फ्राक होइतनि जाहि स’ ओ अभिनय करबा काल मूवमेंट करबामे फ्री महसूस करितथि । नाटकमे सेहो ई नहि पता चलैत अछि जे श्रुति विवाहल छथि वा कुमारि । एहना स्थितिमे हुनका कुमारि मानल जेबाक चाही छल । हुनका कांख तर लटकल पर्स नीक अनुभूत दैत अछि । मुदा प्रियंका नीक जेना अपन अभिनयमे पर्सक उपयोग नहि क’ सकलीह । अमृतक ड्रेस सेहो कोनो बेसी आकर्षक नहि मानल जयबाक चाही । कारण, मंच पर कतेको तरहक प्रकाश अबैत जाएत रहैत छै आ तेँ प्राय: कारी आ उज्जर रंगक उपयोग कोनो विशेषे परिस्थितिमे करबाक चाही । एहि ठाम अमृत नामक कलाकार कारी पेंट आ उज्जर शर्ट पहिरने छथि । कारी पेंट होबाक कारण अमृत जखन ओहि स्टेपपर बैसैत छथि कि स्टेप पर परल सभटा गर्दा हुनका पेंटमे लागि जाइत छनि जे नीक नहि लगैत अछि । हाँ ! एहन स्थितिक जँ माँग करैत अछि नाटकक कथ्य तखन त’ नीक, मुदा प्रयोगक संदर्भमे ई कहनाइ उचित नहि होयत । एहि तरहें मात्र नवीन मिश्र जीक वस्त्र सज्जा नाटकक तदनुरूप मानल जायत ।
एहि प्रस्तुतिमे प्रकाश व्यवस्थाके नीक मानल जयबाक चाही । प्रकाश परिकल्पना चन्द्रभूषण झाक छनि आ संचालनो स्वयं क’रहल छथि । नाटकक शुरुआत अन्हारमे होइत अछि आ धीरे धीरे प्रकाश नवीन मिश्रपर परैत छनि । एहि प्रेक्षागृहमे कोनो तरहक सूनियोजित प्रकाश व्यवस्था नहि अछि, तैयो प्रकाशक एतेक विभिन्न सेड उत्पन्न केनाई प्रशंसनीय अछि । हाँ ! कलाकार आ प्रकाशपुँज दुनूक बीच तदात्मक अभाव देखाइत अछि । कखनो कखनो कलाकार प्रकाश स’ दूर भ’ जाइत छथि त’ कखनो कखनो प्रकाश कनि देरी स’ प्रकट होइत अछि । मंच छोट हेबाक कारण प्रकाश बिम्बमे ऑभरलेपिंग भेनाइ निश्चित छल से भेबे कयल । अंतिम दृश्यक प्रकाश संयोजन अति सुन्दर बनल अछि । एहि दृश्यमे नाटकक कथ्यक अनुसार दृश्य आ ओकरा उभारैत प्रकाश संयोजन जबरदस्त बनल अछि ।
अभिनेताक मुख्य सज्जा पूर्ण रूपेण यथार्थवादी राखल गेल छैक । कोनो तरहक बदलाव नहि । नाटकक अनुरूपे ई बेसी नीक । मेक-अप मात्र मंचक अनुसार कयल गेल अछि ।
मिथिलाक कोनो एहन प्रेक्षागृह नहि अछि जाहिमे ध्वनि व्यवस्था रंगमंचक अनुरूप हो । मिथिले कियेक बिहारमे आरा स्थित रेनेशांक प्रेक्षागृह छोड़ि कोनो प्रेक्षागृह एहन नहि अछि । तेँ सभ प्रस्तुतिकर्ताके स्वयं ध्वनि व्यवस्था क’र’ पड़ैत छनि । एहू ठाम एहने व्यवस्था छल । मुदा, मंच पर ततेक नीक जेना माइक संयोजन कयल गेल जे अभिनेता कोनो कोन स’ बजथि हुनकर आवाज सम्पूर्ण प्रेक्षागृहमे नीक जेना सुनाइ पड़ैत छलनि ।
नाटकमे संगीत सेहो पर्याप्त राखल गेल अछि ओहो पहिने स’ रिकार्डिंगके रूपमे । संगीतक संयोजन सीताराम सिंह जीक छन्हि । संगीतक संग अनेको तरह ध्वनिक प्रयोग सेहो कयल गेल अछि । संगीत प्राय: सभटा अत्याधुनिक अछि । ओना नाटकमे एहि तरहक संगीतक प्रयोग निर्देशकक अप्पन छनि । ई संगीत नाटकके प्रभावी बनेबामे सहयोग करैत अछि । संगीत संचालन संजीव पांडेक’ रहल छलाह, मुदा संगीतक संचालन कनी आर पूर्वाभ्यास माँगैत अछि ।
प्रयोग एकांकीक मुख्य अभिनेता छथि नवीन मिश्र । एहि पात्रके कुमार गगन जीव रहल छथि । कुमार गगन बहुत साल स’ मैथिली रंगमंच पर छथि । शुरूए स’ भंगिमा, पटना स’ जुड़ल छथि । कुणाल जीक निर्देशनमे कतेको नाटकमे अभिनय क’ चुकलाह अछि आ कुणालजी द्वारा पहिल बेर निर्देशित प्रयोग नाटकमे सेहो गगनजी एहि भूमिकाके क’ चुकल छथि । एहि प्रस्तुतिमे गगनजी नवीन जीक रूपमे अपन सोलो लॉगी संग अबैत छथि । मुदा पूराके पूरा वक्तव्यमे कोनो विशेष आकर्षण नहि छोड़ि पबैत छथि । मंचपर नवीन मिश्र कम आ गगनजी बेसी देखाइत छथि । सम्पूर्ण प्रस्तुतिक अंत तक जाइत जाइत गगनजी एकटा पारसी रंगमंचक कलाकारक रूपमे अपन प्रभाव बना पबैत छथि । संवादक बीच उतार चढ़ाव, शब्दक संप्रेषण स्वाभाविक नहि बनि परल अछि । संगहि हिनकर मंच पर गति आ बैसबाक स्थान सेहो उचित नहि । कियेक त’ जखन जखन ई मंचपर अपन अभिनेताके आदेश दैत छथि प्रयोग करबाक लेल आ पाछू जा क’ बैसैत छथि त’ श्रुति स’ झँपा जाइत छथि तेँ प्रेक्षक हिनकर अभिव्यक्ति देखबा स’ बंचित रहि जाइत छथि । अपन दुनू अभिनेताके प्रयोग करबाक आदेश देलाक बाद कखनोक’ हुनका दुनू के अपन दुनू हाथस’ एकटा फ्रेम बनाक’ देखनाइ अत्यंत अनर्गल मुद्रा मानल जायत । कारण, ई नवीन मिश्र एकटा नाटक मंडलीक निर्देशक छथि नै कि कोनो फिल्म कम्पनीक निर्देशक । गगनजी मैथिली रंगमंचक वरीष्ठ अभिनेता छथि आ अनुभवी सेहो तेँ हिनका स’अपेक्षो हमरा सभकेँ कनी बेसी अछि । कनी आरो पूर्वाभ्यास आ विमर्श कयल गेल रहितै त’ बेसी नीक परिणाम अबैत ।
श्रुति नामक भूमिका निभेनिहारि प्रियंका सेहो आब मैथिली रंगमंचक परिचित अभिनेत्री भ’ चुकल छथि । प्रियंका नीक अभिनेत्री छथि तकर प्रमाण ओ पिछला कतेको प्रस्तुतिमे द’ चुकल छथि । इहो भंगिमा, पटना स’ जूड़ल छथि आ वरीष्ठ रंग निर्देशक कुणाल जीक संग कतेको नाटक केलीह अछि । एहि प्रयोग प्रस्तुतिमे हिनकर आत्मविश्वास अति प्रसंसनीय अछि । मंचपर हिनकर गति आ अपन स्थानक लेल सचेतताक संग दर्शक आ अपन सहयोगी अभिनेताक बीच आँखिक मिलान (आइ कंटेक्ट) नीक प्रभाव देलक अछि । मुदा प्रियंकाके सेहो अपन मुखाभिनय (फेस एक्टिंग) पर कनी आरो काज क’र’ पड़तनि । एहि नाटकमे हिनका द्वारा कयल गेल संवाद अदायगी खासक’ जे कविताक अंश अछि ओहिमे दू शब्दक बीच काफी समय लेल गेल अछि जकरा निर्देशकके कनि कम क’र’ पड़तनि । ई कहबामे कनियो संदेह नहि जे एहि तीनू अभिनेतामे प्रियंका सब स’ बेसी प्रभाव छोड़लीह अपन अभिनयमे ।
अमृत नामक पात्रके अभिनय क’ रहल छलाह आशुतोष अनभिज्ञ । आशुतोष मैथिली रंगमंच स’ अनभिज्ञ नहि छथि । मुदा, अभिनय दृष्टिए हिनका अखन काफी मेहनत करबाक आवश्यकता छनि । हिनक कोनो अभिव्यक्ति पात्रक अनुरूप नहि छनि । हिनका पर प्रियंका काफी भारी परि रहल छथि । हिनकर अभिनयमे एखन हेजिटेशन बहुत अधिक छनि ।
प्रस्तुतिक अति महत्वपूर्ण अंग थिक मंच । एहि प्रेक्षागृहक मंच कोनो कोण स’ एहि नाटकक अनुरूप नहि अछि । अभिनेता, मंच संयोजन, प्रकाश संयोजन, ध्वनि संयोजन, प्रेक्षकक बैसबाक स्थिति आदि सभमे समझौता क’र’ पड़ल अछिसे ओहिना देखार होइत छै ।
प्रेक्षागृहमे दर्शक अति प्रबुद्ध वर्गक छलाह । मुदा, नाटक देखबाक लेल जे अनुशासन दर्शकमे होबाक चाहियनि से अत्यंत कम छल । बिना मतलबे थोपड़ी पीटब, मोबाइल मौन करब त’ दूर, बीच नाटकमे मोबाइल पर गप्प करब, नाटकक ऑनलाइन समीक्षा देब, बीच बीचमे जोर स’ आपसी गप्प क’ लेब, बीच बीचमे उठिक’ बाहर भीतर करब आदि कार्यकलाप स’ बंचित नहि छल प्रेक्षागृह । एहि कारण नीक प्रेक्षक के अत्यंत परेशानी भेल हेतनि एहन कठिन नाटकके देखबामे से निश्चित । हमर दर्शक वर्ग के ई बूझक चाहियनि जे नाटकक दर्शक भेनाई कोनो दोसर विधाक दर्शक स’ अत्यंत फराक होइत अछि ।
हम प्रयोग पढ़ने छी । एक बेर नहि कतेको बेर । एहि पर हमर आलेख “प्रयोग एकांकीक रंगमंचीय दृष्टि” सेहो प्रकाशित अछि विदेह ई पत्रिकाक अंक 51 (01 फरवरी 2010 ; पृष्ट सं. 112)मे । तेँ हमरा एकर मंचन देखब अति महत्वपूर्ण छल । मुदा पढ़लाक बाद जे कोनो बिम्ब हमरा दिमागमे उचरैत अछि एहि प्रस्तुतिके ल’क’ तकर लगभग पच्चीस प्रतिशत मात्र एहि प्रस्तुतिमे हमरा भेटल । एहि प्रस्तुतिक अंतिम दृश्यक अंतिम भाग नीक परिकल्पित भेल अछि जे बेर बेर हमरा दिमागमे आबि जाइत अछि । कुणालजी हमर सभहक श्रेष्ठ निर्देशक छथि । सीतायन, कुसमा सलहेस, पारिजात हरण आदि प्रस्तुति हुनकर नाम लैत देरी मोनमे घुमर’ लगैत अछि । हुनका स’ हमरा सभके हरदम किछु विशेषक अपेक्षा अछि । संगहि ओ अपन प्रस्तुतिमे नव नव प्रयोगक लेल विख्यात सेहो छथि । हुनक एहि प्रस्तुतिमे पूर्वाभ्यासक अभाव नीक जेना खटकैत छल आ कोनो तरहक निर्देशकीय कुशलताक प्रयोग सेहो नहि देखायल । आदरणीय कुणालजी आजुक समयमे हम सभ रंगकर्मीक लेल पथ प्रदर्शक व्यक्तित्व छथि आब हुनका स’ एहन अपरिपक्व प्रोजेक्टक आशा नहि अछि ।
- प्रकाश चन्द्र ; नेशनल स्कूल ऑफ ड्रामा ; भगवान दास रोड, नई दिल्ली – 110001
(साभार विदेह)


text:
दरभंगा। आखिरकार बिहार सरकार क ध्यान कामेश्वर नगरक दुर्दशा पर गेल। सरकार एहि परिसर मे स्थित महल आ भवन क रखरखाव लेल पांच करोड टका देबाक घोषणा केलक अछि। विधान परिषद सदस्य प्रो.विनोद कुमार चौधरी लनामिवि क धरोहररूपी महल आ भवन क दशा सुधारबाक मांग सदन मे करैत रहलाह अछि। बुधदिन सेहो विधान परिषद मे 2012-13 क शिक्षा बजट पर बहसक दौरान ओ एहि मामला कए उठेलाह। प्रो.चौधरी लनामिवि क भवन क रखरखाव पर सरकार कए ध्यान देबाक मांग केलथि। एहि पर शिक्षा मंत्री पीके शाही सदन कए जानकारी देलथि जे लनामिवि क भवन क रखरखाव लेल सरकार तत्काल पांच करोड़ टका द रहल अछि। ज्ञात हुए जे इसमाद पिछला कई मास स ललित नारायण मिथिला विश्वविद्यालय स्थित महल आ भवनक स्थिति पर समाद दैत रहल अछि। इसमाद बेर बेर कहलक अछि जे विश्वविद्यालय मे नरगौना महल सहित कईटा एहन मकान अछि जेकर रख रखाव नहि भ पाबि रहल अछि। नरगौना पैलेस क रंग रोगन तक कई साल स नहि भ सकल अछि। कहियो महल रहल नरगौना आइ एकटा जर्जर मकान बनि चुकल अछि। किछु एहने स्थिति यूरोपियन गेस्ट हाउस आ हेड आफिस क सेहो अछि। विश्वविद्यालय प्रशासन लेल एहि धरोहरक रक्षा लेल कोनो योजना नहि अछि। एहन मे आशंका प्रबल अछि जे सरकार जे टका विश्वविद्यालय कए द रहल अछि ओहि स भवन क रख रखाव भ सकत। इतिहास गवाह अछि जे विश्वविद्यालय प्रशासन भवनक रख रखाव पर सबस बेसी खर्च कुलपति निवास लेल करैत अछि। एहन मे एहि टकाक पैघ हिस्सा सेहो कुलपति आवास मे खर्च भ सकैत अछि। विश्वविद्यालयक मद स्थानांतरणक इतिहास सेहो कम गौरवशाली नहि अछि ताहि लेल एकरो उम्मीद अछि जे रख रखावक नाम पर किछु नव निर्माण कैल जा सकैत अछि जे एहि भवन आ महलक सौंदर्य कए बढेबाक बदला मे खत्म क सकैत अछि। कुल मिला कए जनप्रतिनिधि आ दरभंगाक जनता कए विश्वविद्यालय प्रशासन पर नजरि रखबाक जरुरत अछि जे ओ पांच करोड टकाक उपयोग ओहि मद मे करै जाहि मद लेल इ राशि देल जा रहल अछि। उम्मीद अछि विश्वविद्यालय परिसर कए बचेबाक लेल जनता निगरानी करत।
-
नीक बात ।
आब देखा चाही कि ई राशि अपेक्षित लक्ष्य लेल कतबा आ कहिया धरि खर्च कयल जाइत अछि ।
Comments are closed.


text:
भगवान इंद्र आओर दोसर भगवान... देवी-देवता के पूजा के संग इंद्र पूजा महोत्सव शुरू भ गेल अछि. अपन मिथिला मे सभ सं नीक... भव्य इंद्र पूजा मधुबनी मे होएत अछि. पहिने दरभंगा राज परिसर आओर राजनगर मे सेहो खूब रमन-चमन सं होएत छल. मुदा दरभंगा राज कैंपस मे होए वाला पूजा आब कहि सकय छी सिर्फ औपचारिकता पूरा करय लेल होएत अछि. राजनगर मे अखनो खूब जोर-शोर सं कएल जाएत अछि. मुदा एहिठाम जगह किछ कम पड़ि जाएत अछि. बीच बाजार मे होए के कारण भीड़-भाड़ बेसि भs जाएत अछि.
ओना आब झंझारपुर... लौकहा मे सेहो खूब चमक-दमक के संग इंद्र पूजा महोत्सव मनाएल जाएत अछि. पूजा एक तारीख के शुरू भेल आओर दस दिन तक चलत. एहि के लेल मेला लगनाय शुरू अछि. मेला मे कई तरहक मनोरंजन के व्यवस्था कएल गेल अछि. झूला... थियेटर... आर्केस्ट्रा कई तरहक कार्यक्रम सभ भs रहल अछि. स्थानीय व्यापारी सभ के लेल सेहो कमाय के मौका रहय छनि. रंग-बिरंग के सामान के दोकान सभ खुलि गेल अछि. मुदा एहि बेर सूखा आओर बाढि के प्रभाव के कारण उत्साह किछ कम अछि.


text:
दरभंगा। रेडिमेड गार्मेटस क क्षेत्र मे दरभंगा अपन पहिल डेग उठा लेलक अछि। छोट लेकिन मजबूत डेग उठेबाक कारण इ कहल जा सकैत अछि जे भविष्य मे दरभंगा रेडिमेड गार्मेटस क क्षेत्र मे एकटा मजबूत केंद्र बनत। आ लोक कए रोजगारक अवसर प्रदान करत। दरभंगाक बेलवागंज मुहल्ला मे अनीता रेडिमेड गार्मेटस फैक्ट्री क उद्घाटन भेल अछि। एकर उदघाटन दरभंगाक महापौर गौरी पासवान केलथि। एहि मौका पर ओ कहला जे मिथिला क इ पहिल रेडिमेड गार्मेटस फैक्ट्री छी। एहि ठाम रेडिमेड कपड़ा तैयार क बाजार मे आपूर्ति कैल जाएत। एहि प्रकार क प्रतिष्ठान कए सब गोटे कए बढ़ावा देबाक आह्वान सेहो ओ केलथि। ओ कहला जे रेडिमेड गार्मेटस बनेनिहार अधिकतर बिहार क लोक छथि आ दिल्ली सन राज्य मे काज करैत छथि, अपन शहर आ राज्य मे एहि प्रकारक उद्योग लगबा स ओ सब अपन घर दिस घुडि सकैत छथि। उत्तर बिहार क्षेत्रीय ग्रामीण बैंक, मझौलिया शाखा क शाखा प्रबंधक जितेंद्र नारायण कहला जे कुटीर उद्योग कए बढ़ावा देबा क उद्देश्य स एहि फैक्ट्री कए खोलबा लेल बैंक ऋण देलक अछि। एहि ठाम रेडिमेड गार्मेट बना कए बेचल जाएत। मिथिला मे एहि तरह क इ पहिल फैक्ट्री अछि। वार्ड सं. 42 क पार्षद अशोक कुमार साह कहला जे इ वार्ड लेल गौरव क गप अछि। फैक्ट्री क मालिक अमलेश कुमार मंडल कहला जे सीधा मिल स कपड़ा मंगबा कए एहि ठाम रेडिमेड गार्मेंटस तैयार कैल जाएत आ मिथिला क बाजार मे एकरा सस्ता दाम पर उपलब्ध कराउल जाएत। ओ कहला जे एहि प्रकारक छोट-छोट पहल स रोजगार क अवसर पैदा होएत आ लोक कपडा बनेबा लेल नोएडा या अहमदाबाद नहि जाएत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
Sunday, March 15, 2015
अपन मन अपन धन
''अपन मन अपन धन'' कथा संग्रह पूर्ण भ' गेल। एगारहो कथाक विवरणक संग निच्चाँमे अन्तिम कथा देल जा रहल अछि-
सादर
जगदीश प्रसाद मण्डल।
अनुक्रम-
(१) चौरचनक दही- (२१०१), ३१ जनवरी २०१५
(२) अपन मन अपन धन- (१५३९), ३ फरवरी २०१५
(३) टुटली मरैया- (१९५७), ७ फरवरी २०१५
(४) हकार- (१९१७), ११ फरवरी २०१५
(५) दहेजुआ गाए- (१९२०), १५ फरवरी २०१५
(६) मेटाइत जिनगी- (२१३७), २० फरवरी २०१५
(७) धुर बुड़ि तोरा बजै ने अबै छौ!- (२००३), २३ फरवरी २०१५
(८) लेहाज- (१९२७), २६ फरवरी २०१५
(९) विचार हेरा गेल- (१९३०), १ मार्च २०१५
(१०) ओ दिन- (१७८७), ४ मार्च २०१५
(११) उरीन- (३२४४) ८ मार्च २०१५
उरीन
अदराक अमैया भार साँठिते जहिना बुधना कक्काक मन हल्लुक भेलनि तहिना सुधनीआंे काकीकेँ भेलनि। पछिला अखाढ़मे बेटीक बिआह भेने अमैया अन्तिम भार छी, जे पूरि दुनू परानी बुधना कक्काक मन हल्लुक भेलनि। हल्लुक होइते चैनिक नमहर साँस छोड़लनि। नमहर साँस ई जे बेटी बिआहक भार-दौरक प्रकरणक अाखिरी वीध-बेवहार छी। ओना भार-दौरक वीध-बेवहारक चलनि बेठेकान अछि, से दुनू परिवारक, माने बरो पक्षक आ कनियोँ पक्षक मुदा एते तँ ठेकनाएल अछिए जे काेन पावनि आकि समैक भार कोन पक्षसँ आएत-जाएत। जहिना पवनौट तहिना समैया, जे दुनू पक्षसँ सालो भरि चलिते अछि।
भार-दौर बेठेकान एना अछि जे जइ मासमे बिआहक वीध-बेवहार पूर होइए तेकर पछातिसँ भार-दौरक वीध-बेवहार शुरू होइए। ओना कुमार-भारक चलनि सेहो अछि जे बिआहसँ पहिने होइए...।
...जहिना माता-पिताक मृत्युक सराधक पछाति मासे-मास तीर्थानुकूल छाया होइत बरखी लग पहुँच बिसरजन करैए, तहिना बेटो-बेटीक बिआहक पछाति सालक आखिरी मास, माने जइ मासक लग्नमे बिआह भेल रहल तइ मासमे पहुँच बिआहक प्रकरण पूर होइए। तँए जहिना बरखी भेला पछाति अगिला बरखीक प्रकरण शुरू होइए तहिना साल बीतला पछाति दुरागमनक प्रक्रिया शुरू होइए। मृत्युक पछाति जहिना छायो बेठेकान अछि जे कोन माससँ शुरू हएत। तहिना बिआही भारोक अछि। बेठेकान ई जे जेना अगहनमे मृत्यु भेने पूससँ छाया शुरू होइए तहिना जेठमे बिआह भेने अमैया भारसँ शुरू होइए।
बुधना काका अपन तेसर बेटी, माने अन्तिम बेटीक बिआह पछिला अखाढ़मे केने छला, जइसँ भार पछुआ गेलनि, सएह पाँचटा भार समधियौर, जमाए ऐठाम पठा दुनू परानी- बुधना काका आ सुधनी काकी- नमहर साँस छोड़लनि। बेटीक रीनसँ अपनाकेँ उरीन पबिते मने-मन दुनूकेँ खुशी उपकलनि। खुशीओ उपकब सोभाविके छेलनि। सोभाविक ई जे जहिना माथपर भरिगर बोझ रहने देहक सभ अंग भार तर दबल रहैए मुदा नीचाँ रखिते देहक संग अंगो भार मुक्त भऽ जाइए तहिना दुनू बेकती बुधनो काकाकेँ भेलनि। सालक भार-दौरक हिसाव जोड़ैत सुधनी काकी बजली-
“जेना अपन पहिल भार पुरलौं तेना ओ कहाँ पुरा सकला।”
‘बर-पक्षक पहिल भार दब पड़लनि...!’ पत्नीक बात बुधना काका कानसँ तँ नीक जकाँ सुनलनि मुदा मनकेँ अनसुन बनबैत बजला-
“जखन दुनू परिवार एक सीमापर सम्बन्ध स्थापित केलौं, तखन एहेन चर्च नीक नहि।”
पतिक बात सुनि सुधनी काकीक मनमे कचोट भेलनि। कचोट ई जे जखन दुनू परिवारक सम्बन्ध बनल तखन जँ सभ वीध-बेवहारपर नजरि खिड़ा मिलानी नइ करैत चलब तखन एकरसता दुनू परिवारमे केना औत। ई बात जरूर जे दू परिवारक बीच उच्च कोटिक सम्बन्ध स्थापित भेल, तँए छोट-छीन काजो आ बातोपर धियान ओही नजरिए (साधारण बूझि) देबा चाही, मुदा ओही छोट-छीन काज-विचारमे तँ पैघो-पैघो मान-समानक बीआ तँ नुकाएल अछिए...।
...मुदा मनक कचोट सुधनी काकीकेँ लगले टघैर गेलनि। टघैरिते मन घुमलनि। घुमिते बजली-
“आरो जे भेल से भेल मुदा सात गंगा नहेला साफल तँ भाइए गेल।”
पत्नीक मुँहक बहैत गंगा-धारमे जँ बुधना काका नइ भरि देह तँ चिड़ैओ जकाँ एको लोल जँ लूझि नै लेता सेहो केहेन हेतनि। बजला-
“किछु छी तँ अपन गाम अपन गाम छी। कोनो कि टोल-टपराक बास अछि। पाँचटा अमैया भार जोड़ब, ओ थोड़े बुझत जेकरा गाममे बेसी तारे-खजूरक गाछ छै।”
धारक अगिला रेतमे पतिकेँ बहैत देखि धोतीक पछिला खूट (ऐ दुआरे जे धारमे खढ़ो जखन मददगार होइ छै, तखन पतिक धोतीक खूट तँ सहजे पुरुखक खूट छी) पकड़ि दुनू पएर पाछूसँ पटकैत बजली-
“पाँचो भारक पाँचो रंगक आम पाँच गामक रहितो एके गामक ने भेल। मुदा तैयो अपन गुण-धर्म तँ अछिए।”
‘गुण-धर्म’ सुनि बुधना काका चौंकला। चौंकला ई जे गुण-धर्म तँ मनुखमे होइ छै, आमक नाआंे किए कहली? मुदा पति रहैत ईहो कहब नीक हएत जे हमरा नइ बुझल अछि, से कनी फरिछा कऽ बुझा दिअ। मनमे अतस्-वितस् उठलनि। मुदा लगले मन फरीच भऽ गेलनि। बजला-
“जहिना-जहिना अगिला-पछिला भरियाक संग आमक भार सँठने छेलौं तहिना-तहिना ने आमो छेलै।”
पतिक सह पबिते सुधनी काकी बजली-
“फैजली आमक भारमे की केने छेलिऐ से अहाँ बुझलिऐ?”
पत्नीक बात सुनि बुधना कक्काक मन कहलकनि, जँ प्रश्नक उत्तरमे देरी लगाएब तँ ओ सोचल-विचारल भेल, तइमे जँ चुकब तँ गाछक बानर जकाँ डारिक चुकब हएत, आ जँ धड़फड़मे बाजव तँ ओ भेल उतरा-चौड़ी। तहूमे दुनू परानी छी, पत्नी-पति छी जँ उतरा-चोड़ी नइ करैत चलब तँ परिवारक गाड़ी गुड़कबे ठमैक जाएत। मुदा देरी देखि सुधनीए काकी बजली-
“फैजली आमक भारक तऽरमे, पेनीमे सापसीन आम पसारि देने छेलएे!”
‘सापसीन आम’ सुनि बुधना कक्काक मन ठमकलनि। ठमकलनि ई जे बम्बइ, कलकतिया, सपेताक चर्च करबे ने केलनि आ सापसीनक गप किए चालि देलनि। फेर मनमे भेलनि जे जँ अपना नीक लगल एकर माने ईहो तँ नहियेँ हएत जे पत्नीआंेकेँ नीक नइ लगनि...।
...भेल तँ जे सा-पसीन कहलनि, से जँ सपसिन कहितथि तँ बुझितौं जे अपन पसीनक विचार कहलनि। सेहो ‘स’ नै ‘सा’ कहि देलनि! ओना अमैया समए छी आमक लग्न भेल, ऐमे जँ कथा-कुटुमैती जकाँ कूट भाषाक प्रयोग करब तँ ओ अनुचित हएत। तँए सापसीन आम भेल, जे सजमनियेँ आम जकाँ कहियौ आकि फैजलीसँ डेढ़िया-दोबर नमहर कहियौ, से तँ होइते अछि। मुदा शुरूहेसँ जे आम रोगाए लगैए ओकर अन्तो पीलुए भोगसँ होइ छै। तखन तँ भेल पील्लू भोग। मुदा छी तँ सापसीने। गृहिणीक गृह विद्यालय तँ ओहन गुरुआश्रम होइत जैठाम सिसकितो आ सिहकितो पति ज्ञान ग्रहण करैत। पतिक रूपमे बुधना काका बजला-
“सापसीन आम तँ पीलुआहा आम छी, फैजली आमक तरमे किए घोंसिया देलिऐ?”
पतिक गिरगिराइत, मिरमिरइत बात सुधनी काकीक मनकेँ जेना धक्का मारलकनि। जहिना दारीम, कटहर, नेबो, शरीफा पकि कऽ फटैत-फटैत, अवाज करैत फटि जाइए तहिना फटकैत सुधनी काकी बजली-
“अहाँ बुझै छिऐ जे जमैया भार छी, मुदा हम तँ समधिनियाँ भार बुझै छी, तँए रंगक संग रभस नइ होइ तखन भारे की भेल?”
पत्नीक विचारकेँ बहटारैत बुधना काका बजला-
“सालक लग्नक आखिरी मासो छी आ आखिरी भारो छी। पार लगि गेल।”
‘पार लगि गेल’ बजैक क्रममे तँ बुधना काका बाजि गेला मुदा जेना अपने मन अपना बोलकेँ रोकि देलकनि। रोकि ई देलकनि जे गाम-समाजमे बिआहक जे मान-दण्ड समाजमे चलैत अछि- जे दस वर्षे भवेत कन्या, जँ तइ हिसावे सही समैपर बेटा-बेटीक बिआह नइ भेल तँ अनेको प्रश्न समाजक बीच उठऽ लगैए। मुदा नइ होइक पाछू की कारण अछि, तइबेरमे गाम-समाज चुप भऽ जाइए...!
...एक दिस प्रश्न अछि बेटीकेँ पढ़ा-लिखा डाक्टर, इंजीनियर, प्रोफेसर इत्यादि बनाउ, दोसर दिस पनरह-सोलह बर्खक बेटी होइते, रंग-रंगक टीका-टिपणी समाजमे उठऽ लगैए। दुनूक विपरीत परिस्थिति छै, प्रोफेसर वा डाक्टर बनैमे बीस-पचीस बर्खक उमर भाइए जाइए। दुनूक बीच सामंजस केना हएत...?
...मुदा से हेबो केना करत, एक दिस समाजक अधिकार बूझि लोक बाजव उचित बुझैए मुदा जैठाम काजक प्रश्न अछि तैठाम पीठ देखा पाछू ससैर जाइए...!
...मुदा लगले बुधना कक्काक मन फरीच भऽ गेलनि। समाजसँ परिवार दिस बढ़ला। बढ़िते मनमे उठलनि, एना बेटी माए-बापकेँ भार किए बनल अछि? ओना पहिलुको दुनू बेटीक बिआहमे तवाही भेले रहए मुदा तेसरमे तँ नाको-दम भऽ गेलौं। असे ने छल जे बेटीक बिआह कऽ सकब। मुदा फेर मन घुमलनि। घुमिते बिआहक खर्चपर नजरि गेलनि। तीन लाख रूपैआक काज भेल...!
बिआहक चौदहम मासमे बैंकक लोनक तगेदाक सूचना बुधना काकाकेँ भेटलनि। जे एजेण्ट गाइक खटालक नाआंेपर बैंकसँ लोन दिया देने रहनि सएह पत्रक सूचना बुधना काकाकेँ देलकनि। बिआहक खुशी बुधना कक्काक मनसँ मेटाएलो ने रहनि, दोसर साल बीतिते तेसर साल दुरागमन करता, तैबीचक सभ वीध-बेवहार निमाहि बेटी-दुरागनक हीक लगले छन्हि जे हँसी-खुशीसँ बेटी माए-बापक परिवार छोड़ि सृष्टिक सृजनमे एक नव परिवार बनि जीवनक धारमे बहैत झिलहोरि खेलाइत चलैत रहत।
बैंकक नोटिस नेने बुधना काका पहुँचला। बेरुका समए। एके-दुइए बेरुका चाह केते गोटे पीबियो नेने आ केते गोटे पछुआएलो रहथि। हमहूँ पछुआएले रही। ओना बुधना कक्काक घर बेसी हटलो नहियेँ छन्हि, मुदा बेरुका रौदमे आएल रहथि, उनटा रस्ता तँए सिरचढ़ रौद। जइसँ चेहरामे मलीनता आबिए गेल रहनि। देखिते कहलियनि-
“काका, गोड़ लगै छी, एते रौदमे किए...?”
कहि कुरसी आगू दिस बढ़ा, बाँहि पकड़ि बैसौलियनि। थाकल-ठेहियाएल चेहरा देखि कहलियनि-
“काका, चाह पीबैक समए अछि। बनि रहल अछि। तैबीच पानियोँ पीब?”
‘चाह-पानि’ सुनि बुधना कक्काक मन सिहरलनि। बजला-
“तोहूँ बैसह ने, घरवारी सब चाह-पानि पीऔत कि तोहीं पीयेबह। किछु काजे एलौं हेन।”
बदलैत मुहोँ आ बोलोक सुर्खी देखि मनमे भरोस भेल। मनमे ई हुअए जे भरिसक कोनो उकड़ू काजमे काका फँसि गेल छथि तँए जालमे फँसल चिड़ै जकाँ फड़फड़ा रहल छथि। दोसर दिस जखन मन बहटतनि तखन अनेरे पछिला सोग-पीड़ा कमतनि। कहलियनि-
“काका, साठि बरख तँ पार कऽ गेल हेबै किने?”
हमर बात सुनि बुधना कक्काक मनमे जेना अकासक अस्सी मन बरखा बरिस गेल होन्हि तहिना विहुँसैत बजला-
“निरमल, तोरासँ लाथ की, जिनगीमे कहियो डायरी नइ लिखलौं। डाइरियेक कोन बात जे पढ़ै-लिखैक लाटे टुटि गेल। मुदा गामक तँ नीक परिवारमे माने दस-पनरह बीगहाबला किसानमे सब दिन हिसाव रहल। कहियो ने कोनो तेहेन भार पड़ल आ ने बूझि पेलौं।”
बुधना कक्काक दौड़ैत मन जेना परिवारमे सोन्हि खुनए विदा भेल होन्हि, तहिना बूझि पड़ल। तैबीच माए चाह नेने पहुँचलि। उठि कऽ डिसमे सँ चाह उठा हाथमे दैत कहलियनि-
“चाह नइ पीआबै छी, चाहक भाँज पुरबै छी।”
जेना बुधना काकाकेँ नीक लगलनि, बजला-
“चाह कि भेल आ भाँज कि भेल।”
कक्काक बात सुनि मन मानि गेल जे बुधना काका सोलहन्नी बाटीक पानि जकाँ थीर भऽ गेला। कहलियनि-
“काका, एक गिलास चाहक दूधमे दू गिलास चाह बनल, तँए कहलौं चाह नइ चाहक भाँज पुरेलौं।”
मधुशालामे जँ सवाल-जवाब नइ होइत चलत तँ ओ मधुशले की? केते कण्ठ फाड़ि-फाड़ि मधुमाछी सभ मधु बनबैए आ...।
...मनमे अपन विचार चलिते रहए कि बुधना काका बजला-
“ई तँ भेल फुसियाही वौस। असल चाह तँ जिनगीक चाह छी।”
कहि चुप्प भऽ गेला। चेहरासँ बूझि पड़ल काजक चिन्ता किछु बेसी छन्हि, तँए धड़फड़ी जकाँ छन्हि।
कक्काक डमहाएल बोली सुनि कहलियनि-
“गपमे एते धड़फड़ाएब तँ गप चलत। असथिरसँ पहिने चाह पीबू, पान खाएब तखनि आगूक गप हेतै।”
बुधना कक्काक उधियाइत मन तैयो उधिया जाए। चाह सधलो ने छेलनि कि बिच्चेमे उधैक बजला-
“बौआ निरमल, यएह चाह छी जे लगले पहिने पीने रहैए ओकरा-ले किछु ने भेल, अपनो मन यएह कहतै जे गदे-पर-गद उचित नइ। मुदा थाकल-ठेहियाएलक बीच आकि जाड़-ठाड़मे पड़लाहक बीच अमृतो तँ बनियेँ जाइए।”
चाह सधल, पान खेलौं। मुँहमे पान जाइते जहाँ मुँह उठा बुधना कक्काक मुँहपर देलियनि कि हुनकर नजरि अपन काजपर अँटकल बूझि पड़ल। जेबीसँ लोन-आपसीक किस्तक कागत देखए देलनि। कागतकेँ देखि टेबुलपर रखि कहलियनि-
“काका, अहाँक कन्यादान सभसँ नीक ऐ साल गाममे भेल।”
‘सभसँ नीक भेल’ सुनि बुधना कक्काक मन मौलाए लगलनि। जिनगीमे चारू भागसँ जेना अपनाकेँ घेराएल बूझि पड़लनि। एक दिस अछैते कमासुत परिवार रहितौ रंग-रंगक बाधा परिवारमे उपस्थिति भऽ गेल अछि। बेटीक बिआह कऽ अपनाकेँ बेटीक रीनसँ उरीन भेलौं, मुदा बिआहक मोटाक भार तँ ऊपरमे अछिए। दुनू बेटा अपनामे अराड़ि ठाढ़ कऽ आरो फसाद परिवारमे लादि देने अछि। मुदा अपनाकेँ सम्हारैत बुधना काका बजला-
“अपना केने थोड़े भेल, समाजक केने ने भेल। चारू दिससँ सोंगर लगा, सोंगरेपर घर ठाढ़ कऽ देलक, पछाति...।”
पुछलियनि-
“काका, कर्ज किए लेलौं?”
कर्ज किए लेलौं! एकरा सभ अधला बुझैए। मुदा परिस्थितिक सामना लेल कर्जक खगता लोककेँ भाइए जाइ छै। सामंजस करैत बुधना काका बजला-
“बौआ, करजे ने रीन छी। मुदा जहिना माए-बापक श्राद्ध-क्रिया तक पार लगा बेटा उरीन होइए तहिना ने बेटीओ बिआह रीन छी, ओकरा केला पछातिए ने ओइ रीनसँ उरीन हएब। कोनो कि खाइ-पीबैले लोन लेलौं।”
बुधना कक्काक दु-दिसिया प्रश्नक बीच भोथिया गेलौं। भोथिया ई गेलौं जे परिवारमे ओहन बहुतो रीन अछि, जेकरा चुकताएब कर्तव्यक सीमामे अछि। पाशा बदलैत पुछलियनि-
“काका, दुनू भाँइकेँ[1] नोकरीमे बचत नै छन्हि जे बहीनक बिआह निमाहितथि।”
हमर बात जेना काकाकेँ नीक लगलनि। बेटाक बेवहारसँ मन एते खिन्न गेल छेलनि जे बेकाबू भऽ गेला, मुदा अपनाकेँ सम्हारैत बजला-
“की बाजू बौआ, नइ बाजू तैयो गेलौं! बाजू तैयो गेलौं! हाथक कोनो ओंगरी कटने घा अपने हएत!”
टोकारा देलियनि-
“से की काका!”
बुधन काका बजला-
“बौआ, तेसर बेटीक बिआह, अन्तिम कन्याँदान छल। पहिल कन्याँदानमे समए एते नइ कुदल छल तँए बेसी भारी नहियेँ भेल। दोसर कन्याँदानमे दुनू भाँइ, माने दुनू बेटा अपन बहिन बूझि सब काज केलक। नीक खर्चो भेल आ कुटुमैतीओ नीक भेल। मुदा...!”
‘मुदा’ कहि कक्काक बोल रूकि गेलनि। जेना कियो पाछूसँ पकड़ि पाछुए दिस खिंचए लगलनि तहिना। एकाएक बीचमे बोली बन्न होइते मनमे शंका भेल जे किए बिच्चेमे काका रूकि गेला। मुदा रूकैयोक केते कारण होइ छै, जँ किछु बीचक बात बिसरि गेलौं...। चाहे जँ कोनो एहेन बात सोझमे अाबि जाए, जइसँ विचारेमे टकराहट आबि गेल...। एहनो भऽ सकैए जे बिच्चेमे पानि पीबैक इच्छा जगि गेल, कण्ठे सुखए लगल...। एहनो भऽ सकैए जे मुँहमे किछु पड़िए गेल...। अनेको कारण अछिए। तँए कनी अपनो बजैसँ परहेज केलौं।
जहिना उफनाएल पानि धरियाइत-धरियाइत असथिर होइत-होइत शान्त भऽ फरीच हुअ लगैए तहिना बुधना कक्काक मन सेहो फरीच भेलनि। फरीच होइते बजला-
“बोआ निरमल, बड़का तीन-तसियामे परिवार फँसि गेल अछि।”
‘परिवार’ सुनि मन ठमकल। ठमकल ई जे कियो अपने कुचालि चलने फँसि जाइए, जेकरा सुचालि बनबैमे केतौ-केतौ विचारकेँ तोड़ए पड़ै छै आ केतौ-केतौ बदलैयो पड़ै छै। अपने अही घुरछीमे घुरियाएल रही, कि बिच्चेमे बुधना काका बजला-
“बौआ निरमल, दुनियाँमे कियो केकरो ने!”
कक्काक दार्शनिक बात सुनि अपनो मन जागल। पुछलियनि-
“से की काका?”
जेना कियो ठोहि फाड़ि कनबो करैए आ बजबो करैए तहिना बुधना काका ठोहि फाँड़ि बजला-
“बौआ! बेटी हमर छी, मुदा बहिन तँ ओही दुनू भाँइक छिऐ! जे बहिन अपन बपौती सम्पति हँसी-खुशीसँ भाए-भौजाइले छोड़ि जाइए...!
...आ ओही बहिनक बिआहमे अपन मुड़ी छिपैत भाए, हँसी-खुशी घरसँ बहिनकेँ विदा नै कऽ भगबैक भाँज लगा दइए!”
एक संग बुधना काका केते बाजि गेला। जँ सभ बातकेँ पकड़ि आगू बढ़ब तँ सम्भव अछि जे काजेक गप पछुआ जाए वा छूटि जाए आ अकाजेमे समए चलि जाए। तँए प्रश्नक जड़िकेँ पकड़ि पुछलियनि-
“काका, एना सोझरा कऽ कहू जे छोटकी बेटीक बिआहमे दुनू बेटामे सँ कियो मदति नहि केलनि?”
‘मदति’ सुनि जेना बुधना कक्काक दुनू बेटा परहक तम-तमी आरो चढ़ि गेलनि। बजला-
“पाँच भाए-बहिनमे जँ एक रंग-के जमीनक हिस्सा बाँटि दिअए तँ दस बीघामे चारि बीघा दुनू भाँइकेँ हेतै। बाँकी छह बीघा तँ ओही तीनू बहिनक होइतै जे छोड़ि ओ सभ सवुर केने अछि, मुदा भाए सबहक एहने किरदानी होइ जे अपन रूपैआ बैंकमे रखने अछि आ अपने बैंकक लोनसँ बेटीक बिआह केलौं।”
बुधना कक्काक भँसैत विचार देखि, मोड़ैत पुछलियनि-
“काका, छोटकी बहिनक बिआहमे दुनू भाँइमे सँ कियो ने आएल? आ ने किछु उचितो-उपकार केलक?”
अपन हारल जहिना बजैए तहिना काका बजला-
“नहि।”
कक्काक बात सुनि मनमे भेल जे एहेन तँ ने भेल छन्हि जे दुनू बेटा एक विचार बना हिनके ने तँ धकिया देने छन्हि। मुदा से बूझब केना। पुछलियनि-
“काका, एना किए दुनू भाँइ एकमुहरी मुँह घुमा लेलनि?”
‘एकमुहरी’ सुनिते जेना दुनू बेटा-बीचक बुधना कक्काक मनमे पन्ना उनटलनि। निधोख बजला-
“बौआ, दुनू एकमुहरी कहाँ अछि, दू-मुहरी अछि आ दुइए-मुहरी की कहबै, बहुमुहरी अछि!”
एक-मुहरी, दू-मुहरी आ बहु-मुहरीक बीच ओझरा गेलौं। पुछलियनि-
“एना नइ बुझब, कनी सोझ-साझ करि कऽ बजियौ, तखन बुझब।”
हमर बात बुधना काकाकेँ नीक लगलनि। बजला-
“दुनू भाँइमे भैंसा-भैंसीक भिरंत भीतरे-भीतर भीतरघात केने छै। जेकर फल हमरेटा किए परिवारोकेँ भोगए पड़ि रहल छै।”
पुछलियनि-
“से की?”
बजला-
“जड़िएसँ कहै छिअ। मैझली बेटीक बिआहमे दुनू भाँइ, बहिनक बिआह बूझि जी-जानसँ यज्ञ सम्हारलक। जे करीब दस बरख भऽ गेल हएत। दुनू भैंआंे आ दुनू दियादिनीआंेमे खूब मेल-मिलान रहै। मुदा...!”
‘मुदा’ कहि फेरि बुधना काका रूकि गेला, जेना हरक नाश कोनो बुट्टीमे लगि गेलापर बरद ठाढ़ भऽ जाइए तहिना बोलती बन्न कऽ लेलनि। हरवाह जहिना बरदक नाङ्गरि पकड़ि बोली दइए तहिना बोली देलियनि-
“काका, अहूँ केकर दिनक पइर करै छी, पहिरै जोकर धोती जहिना फटऽ लगैए तहिना सुनै जोकर बात जखन मनमे भेल कि चुप्पे भऽ गेलौं।”
हमर बात सुनि काकाकेँ जेना हूबा जगलनि, बजला-
“दुनू भाँइक बीच किए गरमेल अछि आ की भेलै से तँ ओ सभ जानए, मुदा गामक आवा-जाही दुनू बन्न केने अछि। ने कोनो खोज-पुछारि कियो करैए आ ने...।”
कहलियनि-
“तखनि तँ अहाँकेँ आरो नीक भेल किने। मारे खेत-पथार अछि, बेच-बेच खूब खाउ-पीबू। जे मन फुड़ए, जेना मन फुड़ए से करू।”
ओना उत्साहित होइ दुआरे कहलियनि मुदा काजक घुरछीमे काका तेना ओझरा गेल छथि जे उत्साहे टुटल छन्हि। बजला-
“बौआ, दुनू भाँइ भैयारीक झगड़ा तेना कपारपर पटैक देने अछि जे कोनो सशे-वश ने चलैए।”
पुछलियनि-
“से की?”
बजला-
“दुनू भाँइ कोर्टसँ नोटिस करबा देने अछि जे बिना कोर्टक आदेशे सम्पतिकेँ किछु ने कऽ सकै छी। तँए ने, ने तँ दस कट्ठा खेत बेचि कऽ बेटीक बिआह कऽ लइतौं, आ जहिना ओकरा सबहक मुँह-कान घुमल छै तहिना अपनो घुमा लइतौं।”
मुहसँ तँ किछु ने निकलल मुदा मुड़ी डोलबैत कक्काक विचारकेँ सूहकारि लेलियनि। ओना कक्को बजैत-बजैत चुप भऽ गेल छला, तैबीच अपनो आगू किछु सुझबे ने करए जे किछु पुछितियनि। किछु समए दुनू गोरेक बीच गुमा-गुमी रहल। तैबीच माए सेहो दोहरी चाह नेबोबला बनौने आएल। चाह देखि बुधना काका बजला-
“नेबो देल चाह तँ चाहे होइ छै।”
चाहक प्रशंसो आ मनक खुशीओ देखि पुछलियनि-
“काका, बैंकसँ लोन केना भेटल?”
हमर बात जेना बुधना काकाकेँ नीक नइ लगलनि। बजला-
“से सभ नइ पुछऽ! ई तँ धैनवाद कुमुदेकेँ दिऐ जे वेचारा तीस-चालीस हजार अपन संगसँ खर्चा कऽ तीन लाख रूपैआ गाइक खटालक नाआंेसँ लोन दिआ देलक। जइसँ बेटीक बिआह पार लागल।”
ओना हमर पुछैक मतलब रहए जे बेटी-बिआहक दहेजक नामे तँ बैंकसँ लोन नइ भेटै छै, सुधंग लोक बुधना काका छथिए, तखन केना भेटलनि? मुदा अपन सभ बात झँपैत-तोपैत बुधना काका बजल छला। फेर मनमे भेल, हमरा बूते जे मदति हेतनि सएह ने करबनि। जमीनक बौण्ड बनले हेतनि, तैपर बेटा सभ सेहो सम्पतिकेँ न्यायालयक मुँह देखा देलकनि। दू-दिससँ कानूनी पकड़मे काका आबि रहल छथि। लौनो चुकताएब हुनके छन्हि, तैसंग अपन ओहन नगदी आमदनी नइ छन्हि जइसँ नगदीमे चुकौता। बेटा सभ सहजे अतिक्रमण कऽ देने छन्हि। अतिक्रमण ई जे जाधरि पिता जीबै छथिन ताधरि वंशगत रूपे हुनकर सम्पति छियनि। दियादी-बँटवारा आकि भैयारी-बँटवारा तँ आगूक सीढ़ीक भेल। मुदा एकरो तँ नहियेँ नकारल जा सकैए जे जाबे लोक अपने नइ जीबऽ चाहत आ जीबैक लूरि नइ बना लेत, ताबे दोसराक भरोसे केते दिन जीब सकैए। पुछलियनि-
“काका, अपन मन की कहैए जे केना पार-घाट लगत?”
हमर बात जेना कक्काक छातीक ओइ निरजन निरजल स्थानपर पहुँच बेधि देलकनि जैठामसँ मनमे कछमछी उठलनि। चाैवगलीसँ घेराएल बुधना कक्काक मन, ओइ अपराधी जकाँ बूझि पड़नि जेकरा दर्जनो सिपाही दर्जनो हथियारसँ घेरि पकड़ने रहैए। डोलैत मन टुटैत िवचारक संग बुधना काका बजला-
“बौआ, आरो जे भेल से भेल, मुदा जहिना माता-पिताक रीनसँ उरीन भेलौं तहिना धियो-पुताक रीनसँ उरीन भाइए गेलौं। तँए बहुत कचोट मनमे नहियेँ अछि, मुदा...।”
कक्काक मनक खुशीसँ अपनो मनमे खुशी जगल, पुछलियनि-
“मुदा की?”
बजला-
“मुदा यएह जे जेतबो औरदा बँचल अछि तेतबो दिन निचेनसँ केना जीब, तेकर उपाय कहह।”
एक संग केतेको उलझन छन्हि! तैबीच चैनसँ जीबऽ जाहै छथि, समस्या छोट नहियेँ अछि। मुदा छोट हुअए कि नमहर, बिनु समाधाने चैनसँ रहबो तँ कठिन छन्हिए। तँए नीक हएत जे एक-एक समस्याकेँ सोझरा दियनि। जखने समस्या सोझरा जेतनि तखने जिनगी सोझरा जेतनि, आ जखने जिनगी सोझरा जेतनि तखने निचेनी आबि जेतनि। कहलियनि-
“काका, बैंकक लोनक तगेदाक प्रक्रिया सेशन कोर्ट जकाँ लगले-लगले नइ होइ छै, एते चूक तँ भेबे कएल जे ओ वेपारी लोन छिऐ, जेकर लाभ वेपारे केनिहारकेँ होइ छै, से नइ भेल। मुदा बेटीओक बिआह तँ मान-सम्मान, इज्जत-प्रतिष्ठा बँचा पार लगाएब साधारण नहियेँ अछि। तखनि तँ भेल भीख मांगि भीख बाँटब, चाहे देब।”
हमर बातसँ जेना बुधना कक्काक मन फुनगुनेलनि, बजला-
“गाममे देखै छिऐ बैंकक सिपाही अबै छै अा लोककेँ घरसँ पकड़ि लऽ जाइ छै, तेकर डर होइए!”
कहलियनि-
“जहिना बेटा सब तीन-तसिया चालि मारि अहाँकेँ ओझरा देलनि हेन तहिना ओकरो सबहक ऊपरमे भार दिअ पड़त कक्का।”
बिच्चेमे बजला-
“से जँ होइ तँ घीवोसँ चिक्कन।”
बुधना कक्काक चपचपाइत मन देखि पुछलियनि-
“काका, आबो कहू जे अपन मन की अछि।”
जेना बुधना कक्काक मनमे विचारले रहनि कि की, तहिना धाँइ दऽ बजला-
“बौआ, साँपो मरि जाए आ लाठीओ ने टुटए, तेहेन जँ भऽ जाए तँ सभसँ नीक। किछु छी तँ परिवारे छी किने, केना अपना अाँखिए ओइ गाछ जकाँ देखब जे या तँ बँझिया गेल अछि या गराड़-पील्लूसँ जकड़ि गेल अछि या जेकर सुखाएल, ठुठियाएल डारि सभ भऽ गेल छै।”
बजैत-बजैत जेना बुधना कक्काक मन उमड़ि गेलनि। मुँहक बकार बन्न मुदा धारक पलाड़ी जकाँ परिवारक धार हृदैमे बहऽ लगलनि।
कहलियनि-
“काका, सभ किछ ठीक भऽ जेतै! खाली मनकेँ चैन कऽ चेन जकाँ रस्ता बना अगिला डेग उठबए पड़त, तहीसँ सबटा बेचैनी मनसँ पड़ा जाएत।”
विहुँसैत बुधना काका बजला-
“बौआ, जहिना अबैकाल रस्ता चोन्हिआइ छल से आब परीच बूझि पड़ैए। अखनि जाइ छी, फेर निचेनमे आगूक गप करब।”
कहलियनि-
“बड़बढ़ियाँ।”¦¦
८ मार्च २०१५, शब्द- ३२४४
Subscribe to: Post Comments (Atom)


text:
दरभंगा । शहरक सुविधा भोगी रहल लोक लेल एकटा नीक समाद। दरभंगा जिलाक गरीब प्रखंड रहबाक बावजूद बहेड़ी आन प्रखंड लेल आदर्श बनि गेल। बनत आ होयत स आगू एहि ठाम गर्वक संग कहल जा सकैत अछि जे अहां सब लेल सबटा आधुनिक सुविधा स लैश अतिथिशाला मे आइ सदर अनुमंडल पदाधिकारी संजय कुमार सिंह क संग बहेड़ी प्रखंड कार्यालय क सबटा कर्मी आ जनप्रतिनिधि गृह प्रवेश केलथि।
बीडीओ विपिन कुमार राय क परामर्श स प्रखंड पंचायत समिति बनाउल गेल इ अतिथिशाला कोनो तीन सितारा होटल स कम नहि अछि। सच कहल जाए त एतबा सुविधा त जिला मुख्यालयक कोनो होटल मे सेहो नहि अछि। ट्रायसम भवन क छत पर बनल एहि अतिथिशाला साज-सज्जा देखबा योग्य अछि। आधुनिकतम सुविधा स एहि तरह स लैश अछि जे एकर सानी फिलहाल जिला क परिसदन भवन तक नहि करि सकैत अछि। पूर्णत: वातानुकूलित एहि अतिथिशाला मे डबर बेड युक्त एकटा कोठली अछि, जेकर शयन कक्ष मे बेशकीमती लकड़ी क शानदार पलंग, आलमारी, सोफा, टेबल, कम्प्यूटर आ एलसीडी टीवी लागल अछि। कोठली स संलग्न बैठका मे रंगीन टीवी सोफा आदि क बढिय़ा इंतजाम अछि। बैठका स संलग्न डायनिंग हाल अछि, जाहि मे शानदार डायनिंग टेबल आ कुर्सी लागल अछि। एतबा धरि जे एहि अतिथिशाला क कम्प्यूटर कए इंटरनेट स सेहो जोडि़ देल गेल अछि। बीडीओ श्री राय कहला जे इ अतिथिशाला आवश्यकता पड़ला पर आम लोक कए सेहो मात्र 500टका दैनिक दर स भेट सकैत अछि। सरकारी मेहमान कए 20 टका मे दैनिक दर पर इ भेटत।
कोनो तीन सितारा स कम नहि अछि बहेड़ी मे बनल अतिथिशाला
दरभंगा । शहरक सुविधा भोगी रहल लोक लेल एकटा नीक समाद। दरभंगा जिलाक गरीब प्रखंड रहबाक बावजूद बहेड़ी आन प्रखंड लेल आदर्श बनि गेल। बनत आ होयत स आगू एहि ठाम गर्वक संग कहल जा सकैत अछि जे अहां सब लेल सबटा आधुनिक सुविधा स लैश अतिथिशाला मे आइ सदर अनुमंडल पदाधिकारी संजय कुमार सिंह क संग बहेड़ी प्रखंड कार्यालय क सबटा कर्मी आ जनप्रतिनिधि गृह प्रवेश केलथि।


text:
लेखक: आदि यायावर
मूलनाम: डा. कुमार पद्मनाभ
पीयूस आफिस पहुँचि गेल छलाह. सबसँ पहिने अपन लैपटॉप खोलि
फेसबुक में स्टेटस अपडेट केलाह आ सरपट अपन काज में जुटि गेलाह.
उम्हर हुनकर पत्नी “अँशु” केँ कनियों अपरतिव नहि लागलनि जे
पीयूश भोरे सुति उठि के बिना चाह-नाश्ता केने आफिस चलि गेलाह. हुनका बुझल छलनि जे
एहेन परिस्थिति मे पीयूश केँ मनेनाय निरर्थक. एहेन रुसब-फुलब कएक बेर भेल छल आ ओ मनेबाक
कतेक बेर असफल प्रयास केने हेतीह. ओ चाह-नाश्ता करबाक लेल किन्नहुँ नहि मानि सकैत
छलाह. ओहो किएक बेर-बेर मनाबैक लेल जेतीह. अँशु‘क जीद्द छलनि जे आब अपन जिंदगी अपन अनुकूल जीतीह, बिना कोनो लाग-लपेटक. किओ रुसौथ आकि किओ मानौथ अपन मर्जी
सँ.
इ त‘ रोजे‘क गप्प छल. आइ कोनो विशेष घटना नहि
घटल छल, तैयो अँशु के आइ सब किछु याद आबए
लागलनि. आइ हुनकर विवाह‘क चारिम वर्षगाँठ रहनि. आ चारिए साल मे सब किछु एना तहस-नहस भ‘ जेतनि तकर हुनका कनियोँ अँदेशा नइँ छलनि. एके घर मे रहिकेँ
दुनू प्राणी अनचिन्हार बनल रहैत छथि. कएक दिन भ‘ जैत छनि पीयूश सँ गप्प भेलाक. यदि कहियो गप्प होइतो छनि त‘ मात्र ओतबे जाहि सँ काज चलि जानि. दोसर पति-पत्नि युगलकेँ
देखि हुनका खुब सेहंता होइत छनि जे हुनको जीवने ओहने रहनि, मुदा नहि जानि किएक ओतेक प्रयास‘क के बावजूदो एना सँभव नहि भेलनि.
प्रिय पाठक लोकनि... अपने लोकनिक कमेंट टिपण्णी कोनो ना कोनो भाँजें आबैत रहैत अछि.
पाठक लोकनिक टिप्पणी एक लेखक लेल मेहताना (बोइन) होइत अछि. एकर आभाव मे लेखक केँ इ लागैत अछि जे मेहनत मे कोनो कमी
रहि गेल. आ कोनो टिप्पणी एलाक बाद होइत अछि जे मेहनत सफल रहल आ आओर बेसी लिखबाक प्रेरणा भेटैत अछि. कृपया लेखक केँ
प्रोतसाहित करी एहि ब्लोग मे कमेंट द्वारा.
चारि साल पहिलुका गप्प याद आबए लागलनि. इंटरनेट‘क दुनियाँ नइँ चाहितो कतेक लोक‘क दुनिया बदैल देने छल. विवाह‘क तौर तरीका बदलि गेल छल. अँशु एकर सद्यः प्रमाण थीकीह.
चारि साल पहिने ओ ग्रैजूएशन‘क अंतिम साल में छलीह. हुनकर बाबुजी इंटरनेट मैट्रीमोनी मे हुनकर प्रोफाइल द‘ देने छलाह. पहिलुके सप्ताह मे हुनका कएकटा प्रस्ताव आबि
गेल छलनि. बाबुजी‘क इमेल अँशुए बनेने छलीह. तेँ
हुनका पासवर्ड सब बुझल छलैन्ह. चोरा-नुका केँ ओ सबटा प्रस्ताव केँ देखि नेने छलीह.
पीयूशक प्रोफाइल हुनका सबसँ नीक लागल छलनि. पाँच-फीट
एगारह इँच ऊँच, एथलेटिक बॉडी आ बहुराष्ट्रीय
कम्पनी में नौकरी. ओहि में दरमाह सेहो लिखल छलनि. अँशु सँ रहल नइँ गेल छलनि.
चोरा-नुका केँ हुनकर फेसबुक प्रोफाइल केँ नियमित रुपेँ देखय लागल छलीह. पीयूशो सँ
बेसी नीक, आओर प्रोफाइल सब आबि सकैत छलनि. तीनूटा भाए, बाबूजी आ माँ सब किओ कहने छलनि कनिएँ आओर बाट ताकबाक लेल. मुदा सब केँ कहि
देने छलीह जे हुनका पीयूशे पसंद छनि. फेर हुनकर बाबुजी कथा ल‘ केँ पीयूश‘क घर पर गेल रहैथ.
घर-द्वार सब किछु बढियाँ मुदा दहेज‘क बेसी डीमांड सेहो. पीयूश‘क फेसबुक‘क देवाल पर लिखल ओतेक बढियाँ बढियाँ फिलोसोफी आ दहेज‘क एतेक घटिया गप्प. तीन भाए‘क उपरांत में भेल अँशु, माए-बाप‘क सबसँ बेसी दुलारू संतान छली. पहिने फेसबुक सँ “फ्राइंड रीक्वेस्ट” पठा
देलथिन्ह आ एक्सेप्ट भेलाक बाद तुरंते एक पेज‘क इमेल पीयूश केँ पठा देने छलीह जे इ दहेज‘क डीमाँड कोन सभ्यता‘क निशानी थीक. ओ केवल इमेले टा नइँ छल. ओ पीयूश‘क पुरुषार्थ केँ चुनौती देल गेल छल. ओना शादी व्याह‘क मामला मे पीयूश कोनो हस्तक्षेप नहि करैत छलाह मुदा हुनकर
पुरुषार्थ केँ चुनौती भेटल छलनि. ओ अपन माए बाबूजी सँ बात क‘ केँ दहेज शब्द केँ अपन विवाह सँ हँटा देने छलाह. अँशु केँ
पहिने पीयूश नीकेटा लागल छलनि मुदा हुनकर एहेन प्रयास सँ अँशु‘क मोन में हुनका लेल इज्जत बढि गेल छलैन्ह. मोने मोन हुनकर
सम्मान करए लागल छलीह. अँशु‘क माए हुनका कतेको बेर बुझेने हेतीह जे लड़का‘क रंग पीर्श्याम अछि. मुदा अँशु‘क कहब छलनि जे पीर्श्याम लड़का आओर बेसी नीक. पीयूश सेहो
एहने बोल्ड स्त्री केँ अपन जीवन सँगिनि बनाबए चाहैत छलाह. घर में घुसल फुसियाही
गप्प पर झगडा करय वाली लड़की सँ नहि.
समय बदलल गेल जा रहल छल आ सँगहिँ अँशू-पीयूश‘क फेसबुक “अपडेट” सेहो भेल गेल. सबसँ पहिने एक दोसर‘क “फ्रेंड-लिस्ट” में शामिल भेल गेल, जे किनको ध्यान आकर्षित नहि केलक. ओकर बाद प्रत्येक फोटो, कमेंट‘क “लाइक”. ओकर बाद किछु दिन‘क लेल कोनो आवरजाह नहि. ओकर बाद फेसबु‘क स्टेटस अपडेट भेल... अँशु इनगेज्ड विद पीयूश. ओकर तीन महीना धरि पुनः शाँति.
फेर व्याह‘क फोटो, किछु दिन‘क बाद हनीमून‘क फोटो. अँशु, पीयूश आ फेसबुक में अन्योन्याश्रित सँबँध बनि गेल छल.
ड्राइँग रुम में विभिन्न चैनलक बीच में विचार‘क उहापोह में अँशु डुबकी लगा रहल छलीह. कएक बेर मोन करैत
छलनि जे एकबेर फेसबुक केँ देखल जाए. मुदा हुनका बुझल छलनि जे वर्षगाँठ‘क बधाइ लेल कम सँ कम आइ पचास टा मैसेज आएल हेतनि. हुनकर
कतेको फोटो पर दोस्त महीम रिश्तेदार लिखने हेतनि जे मेड-फोर-इच-अदर-कपल. सम्भवे
नहि छलनि नहि त चीकैर चीकैर केँ फेसबुक पर सब केँ कहए चाहैत छलीह जे हुनकर विवाह
एकटा असफल प्रयोग छल. भोरे-भोर पीयूश यदि हुनका एकबेर प्रेम सँ नीक भाषा में व्याह‘क वर्षगाठ‘क बधाइ द‘ दैतथि त‘ हुनकर मोन‘क सबटा मैल आइए खत्म भ‘ जैतन्हि. मोन करैत छलनि जे अपन माए केँ फोन क‘ के कहैथ “माँ गे, कारी लड़का‘क हृदय सेहो कारी होएत अछि. काश!
आइ तोहर बात मानि गेल रहितहुँ”. सोचिते सोचिते हुनकर आँखि सँ नोर आबि गेल छलनि.
मुदा ओ अपना आप केँ कमजोर नहि साबित करय चाहैत छलीह.
बारह बजे धरि तीन कप्प चाह बना केँ पीबि लेने छलीह. अपन
ध्यान पीयूश सँ हँटेबाक प्रयास करय लागलीह. अपन हारि किन्नहुँ मानबाक लेल तैयार
नइँ छलीह. ओ सब किछु में पीयूश‘क बाट किएक ताकतीह. ओ रुसल रहताह त‘ हुनकर मर्जी. ओ चाह, नाश्ता आ खाना नहि खेताह त‘ हुनकर मर्जी. हुनका लेल ओ अपना आप केँ किएक सज़ा देतीह. किचेन जा केँ दालि
भात तरकारी रान्हि चुकल छलीह. आइ खाना खेबाक काल में डायटिँग शब्द बिसरि गेल छलीह.
आब ड्राइँग रूम में आबि पुनः टेलीविजन‘क चैनल बदैल बदैल केँ देखय लागल छलीह. चारु दिस शाँति छल. हुनकर
मोन बेर बेर पीयूश दिस भटकबाक लेल जाइत छलनि मुदा अपन व्यथित मोन केँ टेलीविजन‘क चैनल पर एकाग्रचित करबाक प्रयास करय लागलीह. यैह क्रम में
हुनकर आँखि झलफलाय लागल छलनि. अधनीने में छली जखन हुनकर मोबाइल‘क घँटी बाजलनि. मोबाइल में लिखल आबैत छलैन “पीयूश इज
कालिँग”. पीयूश‘क कॉल आ ओहो दिन में अढाई बजे, अँशु के तामस उठि गेल छलनि. मुदा ओ फोन केँ उठा लेलीह.
उम्हर सँ आवाज आयल,
“हू इज दिस, आप कौन बोल रही हैँ”.
ओ पीयूश‘क आवाज नहि छल. आवाज बदल छल. “यू टेल मी... हू आर यू..., यू काल्ड मी”. अँशु अकचकाएल उत्तर देने छलीह.
“मै पुछ रहा हूँ जिस आदमी का यह फोन है आप उसकी क्या
लगती हैँ”
“क्योँ, आप कौन बोल रहे हैँ?”.
“बहनजी कृपया आप अन्यथा नहीं लेँ. इस आदमी का एक्सीडींट
हो गया है. सड़क के किनारे यह पड़ा हुआ है. इसके जेब मे यह मोबाइल था और इसके
इमरजेंसी नम्बर पर मैने आपको काल किया हूँ. कृपया बताइए आप कौन हैँ. इसके घर वालोँ
को कृपया काल करके बता दीजिए कि इसका इक्सीडेंट हो गया है. इसके सिर से बहुत खून
बहा है. इसको तुरंत अस्प्तल ले जाना चाहिए. वैसे हमलोँगोँ ने पुलिस और एम्बूलेंस
को भी खबर कर दिया है”. फोन कटि गेल छल.
पीयूश !
एक्सीडेंट!
खून!
एम्बुलेंस!
पुलिस आ अस्पताल!
ई शब्द सब अँशु‘क दिमाग में कौंधे लागलनि. पीयूश‘क एक्सीडेंट भ‘ गेल छलनि.
आब ओ की क‘ सकैत छलीह. हुनका किच्छो नहि बुझि मे आबैत छलनि.
आइ भोरे सँ पीयूश लेल ओ कतेक गलत बात सोचने जा रहल छलीह.
मानि लेल जाए जे पीयूश नहि रुकलाह... त‘ की भेल एक बेर ओ हुनका रोकि सकैत छलीह. विवाह‘क वर्षगाँठ‘क तैयारी ओ अपने सँ क‘ सकैत छलीह. एकबेर हुनका नाश्ता करबाक लेल कहि सकैत छलीह. छट्टी लेबाक लेल कहि
सकैत छलीह.
ओह! पीयूश‘क एक्सीडेंट भ‘ गेल.
आइ दिन भरि हुनका कतेक कोसने छलीह. कोन कोन गप्प मोन में
आनने छलीह.
हुनका माथ में कोन ठाम चोट लागल छलनि. कतेक खून बहल छल.
कहीँ किछु अनहोनी भ‘ जानि तखन?
आइ विवाह‘क वर्षगाँठ पर हुनका एतेक श्रापने छलीह. कहीँ ई एक्सीडेंट ओही कारणसँ त‘ नहि भेल?
अँशु‘क मोन कोनो एक दिशा में नहि जा रहल छलैन. कोनो निर्णय पर नहि पहुँचि रहल छलीह.
मोन अपराधबोध सँ ग्रसित भेल छलनि. आँखि नोर सँ लाल भेल छल. मुदा नोर‘क धार नहि बहि रहल छल. नोर‘क धार दुख़‘क उपसँहार होइत छैक. दु:ख‘क त‘ ओ शुरुआते छल ओहो अनचोके. ओ आदमी
कोन जगहक नाम कहने छलनि सेहो बिसैर गेलीह. टैक्सी आबए में टाइम लगेतन्हि आ बस रुकि
रुकि केँ चलतनि. एहि परिस्थिति में हुनका के मददि लेल एतन्हि.
मोन भेलन्हि ठोहि पाड़ि के कानतीह. कि तखने फ्लैट‘क डोर-बेल बाजि उठल. ओह नीके भेल. किओ त आएल. ओ चटाक द‘ केवाड़ खोलि देलथिन. आगू में पीयूश ठाढ छल. हुनकर हाथ में
लैप-टोप नदारद छलनि. ओ घामे-पसीने तर बतर छल. ओ मुस्की मारि रहल छलाह.
तखन की... एहेन परिस्थिति मे हुनका सँ एकटा भद्दा मजाक
काएल गेल छल? व्याह‘क वर्षगाँठ पर पति‘क एक्सीडेंट हेबाक मजाक!
अँशु देखैत छथि जे पीयूश एखनहुँ धरि ठाढ छलाह. मुस्कि
मारि रहल छलाह. एहेन भद्दा मजाक बुझबाक बाद हुनकर मोन आओर तामसेँ घोर भ‘ गेल छलनि. ओ किछु नइँ बाजलीह. सोफा पर जा केँ धम्म सँ पड़ि
गेलीह. कुशन में मुँह नुका केँ कानए लागलीह. दु:ख मे नोर, सुख में नोर, तामस में नोर, घृणा में नोर, यदि कोनो वश नइँ चलय तखन फेर सँ नोर. एहि बेर हुनकर नोर
अनवरत बहि रहल छलनि. साइत एक घटना‘क उपसँहार तैयार भ‘ रहल छल.
एहि उपसँहार‘क मतलब छल जे हुनका आब यैह जिनगी जीबए पडतनि. अँशु केँ होएत छलनि जे स्त्री‘क कोमल भावना‘क पीयूश में कनियोटा ज्ञान नइँ छलनि. हुनकर फोन‘क घँटी फेर सँ बाजैत छनि. ओ विचारशुन्य छलीह. फोन में पुनः
लिखल आबि रहल छलनि, “पीयूश इज कालिँग”. एहि बेर ओ
सोचि नेने छलीह जे एहि भद्दा मजाक‘क लेल ओ पीयूश‘क कोनो दशा नहि छोडतीह. ओ फोन उठा
नेने छलीह.
उम्हर सँ आवाज आएल, “मैडम, मैं इंसपेक्टर हारुण बोल रहा हूँ. मै इस आदमी को अपोलो अस्पताल के इमर्जेंसी
वार्ड में भरती करवा दिया हूँ. आप रिशेप्शन पर आकर इनका वार्ड नम्बर पता कर सकते
हैँ. मुझे थोड़े देर बाद में यहाँ से जाना पड़ेगा. जी हाँ, एक और बात... आप मडीवाला पुलिस स्टेशन पर इस आदमी का डीटेल
लिखवा सकती हैँ”.
एत्तेक बात सुनि केँ अँशु केँ विश्वाश नहि भेलनि. एखने
तुरंते त‘ पीयूश घर आएल छल. जरूर कोनो
पेँचीदा मामला छल. मुदा किओ एहि तरहेँ बेर बेर नहि फोन क‘ सकैत अछि.
अँशु वैह नम्बर पर पुनः काल बैक केलैथ. उम्हर सँ आवाज
आएल, “इंस्पेक्टर हारुण स्पीकिँग. जी
मैडम आप कहाँ हैँ. मडीवाला पुलिस स्टेशन पर आपने डिटेल लिखवाया?”
“जी नही? कृपया आप पुलिस स्टेशन का नम्बर दीजिए”
“अच्छा मैँ अभी एस.एम.एस. करता हूँ.” फोन कटि गेल आ
किछुए काल मे एकटा एस.एम.एस हुनकर फोन पर आएल.
अँशु के किछु बुझि में नहि आबि रहल छलैन. ओ बेडरुम मे
आबि केँ देखिलीह. ओतय नहि त‘ पीयूशे उपस्थित छल आ नहिएँ हुनकर कोनो कपड़ा. हुनका भेलनि जो ओ जरुर बालकोनी
मे प्लास्टिक‘क कुर्सी पर बैसल हेताह. ओ बरामदा
में गेलीह. मुदा पीयूश उपस्थित नइँ छलाह. ओ गेस्ट रूम में जा केँ देखैत छैथ, ओ ओतहुँ नहि छलाह. स्टडी रुम ओहिना वीरान छल.
पीयूश कतओ नइँ छलाह. एतबी देर में कतए अलोपित भ‘ गेलाह. ओ पुनः प्रत्येक रुम-बालकोनी में जा केँ निरीक्षण केलीह.
डबल-बेड‘क नीचा मे जा केँ देखलीह. कतओ नहि
भेटलनि. एतबी देर में फेर सँ अलोपित भ‘ गेल. ओ हुनकर नाम सँ जोर सँ चीकरए लागलीह. कतओ सँ कोनो उत्तर नहि भेटलनि.
एस.एम.एस. मे आएल नम्बर पर ओ काल केलीह. उम्हर मडीवाला
पुलिस स्टेशन‘क सर्किल आफिसर फोन उठेने छल. अँशुफोन
पर पुछय छथि, “जी हाँ, आउटर रिँग-रोड पर भेल एक्सीडेंट‘क बारे में मैं बताना चाह रही थी”.
“जी हाँ बोलिए. नाम क्या है, इस आदमी का?”
...नाम है, पीयूश कुमार.
“उम्र ?“
“बत्तीस साल”
“पता ?“
“कहाँ काम करते हैँ...”
“किधर जा रहे थे?“
दस तरहक जानकारी लेने होएत. अँशु सब किछु फटाफट कहैत
गेलीह. लेकिन अंतिम प्रश्न में हुनकर कोँढ फाटि गेलनि”.
“जी हाँ, मैडम आप इस आदमी की क्या लगती हैँ”
“हम हिनकर पत्नी छिअनि”.
सर्किल आफिसर कहलकनि, “जी हाँ आप अस्पताल जाकर सब काम निपटा दीजिए. सुना है उसका
हालत बहुत गम्भीर है. यदि कोई अनहोनी होती है तो मुझे उस बस वाले के उपर 302 धारा
लगाना पडेगा. इसके लिए आपको कम से कम एक बार पुलिस स्टेशन आना पडेगा”.
अँशु केँ किछु नइँ फुरा रहल छलनि. ओ एक बेर फेर सँ जोर
आवाज देलथिन, “सुनै छी.. कतय छी”. कतओ सँ कोनो
जबाव नइँ आएल. ओ पुनः प्रत्येक रुम आ बालकोनी जा केँ देख एलीह.कतओ कोनो पता नहि.
पीयूश निपत्ताभ‘ गेल छलाह. आब अँशु के विश्वाश होमए लगलैन जे एक्सीडेंट‘क घटना सत्य थीक. तखन ओ के छल जिनका लेल ओ गेट खोलने छली.
हुनका लगे-रहो-मुन्ना-भाई‘क “केमिकल-लोचा” याद आबए लागलनि. व्यथित मोन‘क परेशानी बढ़लापर अलग अलग आकृतिक आभाष होइत छैक. ओ भोरे सँ
परेशान छलीह. एक्सीडेंट‘क घटना सुनि आओर परेशान भ‘ गेल छलीह. भ‘ सकैत छल जे केमिकल लोचा सँ हुनका
मोने मोन पीयूश देखा पड़लनि.
फेर सँ भोर सँ सोचल गेल नीगेटिव बात याद आबए लागलनि. यदि
कोनो तरहेँ यदि कोनो अनहोनी भ‘ जान्हि त अपना आप केँ कहियो माफ नइँ क‘ सकैत छथि. कोन पति-पत्निमे नोक झोँक नइँ होइत छै. कोन पति पत्नि में लड़ाई
नहि होइत छै. मुदा प्रत्येक लड़ाइ‘क बाद समझौता सेहो होइत छैक. एही सँ जीवन‘क गाड़ी चलैत छैक. अँशु समझौता‘क लेल कोनो अवसरे नइँ दैत छली. भोर सँ निर्णय काएल गेल
प्रत्येक आरोप में हुनका अपन गलती‘क आभास भेलनि. ओ प्रत्येक गलती केँ चिह्नित क‘ रहल छलीह जतय ओ अपन कनिए उदारता सँ मामला केँ सम्हारि सकैत
छलीह.
मुदा आब कोनो उपाय नइँ. यदि भगवान हुनका एक अवसर दैथि त‘ कहियो पीयूश सँ झगड़ा नइँ करतीह. एक बेर पीयूश केँ भगवान सही
सलामत क‘ दैथि. सब किछु ठीक भ‘ जायत. ओ जतेक देवी देवताकेँ नाम सुनने छलीह सबहक आह्वाहन
करए लागलीह. समय बिल्कूल नइँ छलैन्ह. अपोलो अस्पताल जल्दी सँ जल्दी पहुँचबाक छलनि.
ओ निर्णय केने रहैथ जे आटो ल‘ केँ सीधे अस्पताल पहुँचतीह.
अपन वार्डरोब खोलि केँ दस हजार टाका आ एकटा क्रेडीट-कार्ड
सँग में राखि लेलीह. जल्दी मे केवाड़ लग पहुँचली तखन याद एलनि जे ओ त‘ एखन जींस आ टीसर्ट पहिरने छथि. पति के एहि अवस्था में
देखबाक लेल जींस आ टीशर्ट में किओ देखतनि, त‘ लोक की कहतनि.
पुनः अपन वार्ड रोब केँ खोलि दैत छथि. एकटा सलवार-सूट ल‘ केँ पहिरबाक तैयारी करए लागैत छथि. कि तखने बेडरुम सँ अटैच
बाथरूम सँ जोर सँ फ्लस चलबाक आवाज ओएत अछि. ओ घबरा जैत छथि. बाथरूम में के नुकाएल
छल.
बाथरुम‘क केबाड़ खुलैत अछि...
अफिसे वाला पैंट सर्ट पहिरने पीयूश एक बेर फेर सँ देखा
पडैत छनि.
किछु देर लेल अँशु पुनः स्तब्ध भ‘ जैत छथि. “केमिकल लोचा” फेर सँ मोन पडैत छथि. ओ अपन जगह पर
कोनो मूर्ति सदृश्य ठाढ़ भेल रहलीह. किछु नइँ फुरा पड़ि रहल छलनि. ओम्हर पीयूश
बाथरुम‘क चौकठि पर ठाढ़ फेर सँ मुस्कि मारि
रहल छलाह.
“सौरी... कोनो बात नहि साल भरि भ‘ गेल छल ओकरा. आब नव नव कीनि लेब, आईए” माने एखने पीयूश शाँति आ नीरवता केँ भँग केने कहने
छलाह.
“कोनो चीज नव नव कीनब अहाँ...”
“किएक हमर अंतिम फेसबुक अपडेट अहाँ नहिँ पढने छी, सैह..”
“नइँ हम आइ फेसबुक नइँ खोलने छलहुँ. की अपडेट केने छलहुँ?”
“अरे, हमर मोबाइल फोन चोरी भ‘ गेल छल. बस में चढैते काल किओ पार क‘ देलक. सैह ने अपडेट केने छलहुँ. अनेरो लोक सब फोन करैत होएत. एखन ककर फोन आएल
छल”
मोबाइल फोन‘क चोरी, एक्सीडेंट, भगवान‘क विनती, पछिला दस मिनट सँ भेल इमोशनल
ड्रामा‘क जड़ि बुझि में आबि गेल छलनि.
भावना‘क विर्रोह जतबे तीव्रता सँ उठल छल
ओतबी जल्दी खत्म सेहो भ‘ गेल छल.
भगवान सँ काएल गेल अपन प्रतिज्ञा हुनका एखनो याद छलनि.
मुदा केमिकल लोचा हुनका एखनो धरि मोन केँ स्थिर नइँ होमए देबए चाहैत छलनि. ओ एक
बेर पीयूश केँ छुबि केँ निश्चिँत होबए चाहैत छलीह जे कोनो “केमिकल लोचा” त‘ नइँ. ओ जा केँ पीयूश केँ भरि पाँजर पकैड़ लैत छथि. पीयूश
एकरा व्याह‘क वर्षगाँठ‘क अनुराग बुझि रहल छलैथ. पीयूश अपन पकड़ के आओर मजगूत क‘ दैत बाजैत छथि, “चालू ने आइ हमरा एकटा नीक सन मोबाइल फोन कीनि दिअ. हम अहीँक पसंद सँ लेब.
कोनो आर्गूमेंट नहि. कखनहुँ हम अपन सीमा केँ उल्लँघन क‘ दैत छी. हम कोशिश करब जे आब सँ एना नइँ होएत.
अँशु अपन पकड़ केँ से मजगूत क‘ दैत छथि. हुनका मुँह सँ एकेटा शब्द निकलैत छनि... “गलती त‘ हमरो रहैत अछि.”
“चलु कोनो बात नइँ फोन कीनबा‘क बाद अपना सब समरकंद रेस्टोरेंट चलब. ओतुका बिरियानी
सुनलहुँ जे बहुत नीक होएत अछि.
ओकर बाद...?
ओकर बाद...!
रुकु आई पहिने हम चाह बनाबैत छी. कएक महीना भ‘ गेल अछि अहाँ के चाह बना केँ पीएबाक लेल”
अँशु किछु नइँ बाजि रहल छलीह. हुनका आँखि सँ नोर अनवरत
बहि रहल छलनि.
पीयूश कीचेन जा चुकल छलाह. अशुँ फेसबुक में लॉगिन करैत
छथि. हुनकर देवाल पर चौरासी टा मैसेज छल, आ किओ हुनका दुनू लोकनिक फोटो पर कमेंट पोस्ट केने छल, “मेड फोर इच अदर कपल”. भोर सँ भेल
घटनाक्रम केँ ओ बिसरि जेबाक प्रयास करय लगैत छथि.


text:
भूमिजा सांस्कृतिक केंद्र, हावड़ा केर एहि वर्षक स्मारिका विमोचन करैत (बाम सं) मिथिला विकास परिषद् केर राष्ट्रीय अध्यक्ष अशोक झा, कलकत्ता विश्वविद्यालय केर हिंदी विभाग मे रीडर ओ चर्चित स्तंभकार राम अहलाद चौधरी ओ मैथिली दैनिक मिथिला समाद केर सम्पादक व साहित्य अकादेमीक सलाहकार समिति केर सदस्य तारा कान्त झा.
ज्ञात हो जे उक्त स्मारिका केर विमोचन भूमिजा सांस्कृतिक केंद्र केर तेसर वार्षिक सांस्कृतिक अनुष्ठान शनिदिन, 12 मइ 2012 कें शालीमार मे भेल छल. स्मारिकाक संपादन नवीन चौधरी कयने छथि.
(Report/Photo : बैद्यनाथ झा )


text:
फेसबुक भारत मे तीन नव फीचर लांच केलक अछि. नव फीचर मे यूजर कें पोस्ट सेव करबाक आ पुरान पोस्ट कें अकाइव करबाक ऑप्शन भेटत. एकर संगहि वॉयस पोस्ट फीचर सेहो लांच भेल अछि. ई तीनू फीचर भारतीय यूजर कें सब सं पहिने भेटत, तकर बाद ई निश्चय कएल जाएत जे आन-आन देश मे ई फीचर कोना उपलब्ध होएत.
सीमित फोन स्टोरेज केर समस्या कें धियान मे राखि फेसबुक एक फीचर कें लांच केलक अछि, जाहि सं यूजर फेसबुक कैमरा सं क्लिक फोटोज आ वीडियोज कें फेसेबुक पर सेव क' सकत. वॉयस पोस्ट फीचर माध्यम सं यूजर अपन स्टोरी मे ऑडियो मैसेज सेहो जोड़ि सकैत छथि.
अकाइवक माध्यम सं यूजर पुरान पोस्ट कें अकाइव मे राखि सकैत अछि. फेसबुक ई नव फीचर एहन समय मे आनि रहल अछि जखन जानकारी लीक मामिला मे ओकर किरकिरी भ' चुकल अछि.
Maithili News, Mithila News, Maithil News, Digital Media in Maithili Language


text:
भगवान शनिदेव नामधुन नवाह यज्ञ
दरभंगा आई-काल्हि एकदम सं शनिदेवमय भ गेल अछि. साल के पहिल दिन सं एहिठाम भगवान शनिदेव के अखंड नामधुन चलि रहल अछि. जय शनिदेव... जय शनिदेव... जय शनिदेव के नामधुन सं पूरा इलाका गुंज रहल अछि.
टावर चौक के पास नगर निगम दफ्तर सं सटल अछि भगवानदास मोहल्लाआओर अतए अछि मुसा साह स्कूल. एहिठाम चलि रहल अछि ई अखंड नामधुन यज्ञ. सरस्वती मंदिर... शनि मंदिर मे बदलल अछि. स्कूल मे दिन-राति चहल-पहल मचल अछि.
पंडाल लगाएल गेल अछि... रंग-बिरंगा बिजली झालर...रंगीन पताका सभ सेहो लगाएल गेल अछि. सभ किछ भक्तिमय भ गेल अछि. नामधुन के जाप करैत लोक एहि ठंड के एकदम सं बिसैर गेल छथिन्ह. ठंड के कोनो परवाह नहि. मंत्र के जाप करैत झूमि रहल छथिन्ह.
सिर्फ दरभंगे के नहि आस-पास के इलाका के लोक सभ सेहो आबि रहल छथिन्ह एहिठाम. माई-बहिन सभ आबि नामधुन के जाप करय छथिन्ह. दिन- राति कीर्तन मंडली के लोक सभ सेहो जाप मे लागल छथिन्ह.
ई अखंड नामधुन 10 जनवरी तक चलत. 11 तारीख के मंगल दिन बिल्टू चंचल ग्रुप के जागरण होएत. 12 तारीख के शोभा यात्रा निकालि भगवान शनिदेव जीक भव्य प्रतिमा केर विसर्जन करि देल जाएत.
भगवान शनिदेव जीक भव्य मूर्ति बनाएल गेल अछि. भगवान रथ पर बैसल छथिन्ह आओर हुनकर रथ के हाथी खींच रहल अछि. एहि ठाम आबिते लोक एकदम सं भक्ति मे डूबि जाए छथिन्ह.
एम्हर सं गुजरय वाला लोक सभ सेहो लाउडस्पीकर पर आबय वाला नामधुन पर जय शनिदेव... जय शनिदेव जाप करय लागय छथिन्ह. नाम जपैत-जपैत मूर्ति के पास पहुंचि पूजा-अर्चना सेहो करय लागय छथिन्ह.
एहि पूजा के कर्ताधर्ता छथिन्ह अजय मोहन प्रसाद जी. अजय जी दरभंगा मे सहारा समय के रिपोर्टर सेहो छथिन्ह. ओ हर साल भगवान शनिदेव के पूजा कराबय छथिन्ह.
एहिठाम पूजा... हवन...नामधुन... आरती... महाप्रसाद के संग भंडारा के आयोजन सेहो कएल जाएत अछि. पूजाक व्यवस्था सं स्कूलक प्रिंसिपल अवध बिहारी ठाकुर जी आओर मनोहर कुमार महतो जी सेहो जुड़ल छथिन्ह.
एहि साल एहि पूजाक महत्व एहि लेल आओर बढ़ि गेल अछि जे दुनिया के आबय वाला महाप्रलय सं बचाएल जाए. अगर अहां सभ दरभंगा मे छी आओर मौका मिलय त भगवान शनिदेव नामधुन नवाह यज्ञ मे भाग लेबय जरूर पहुंचु.
Subscribe to: Post Comments (Atom)


text:
राइट बन्धु (अङ्ग्रेजी: Wright Brothers), अरविल (अङ्ग्रेजी: Orville, १९ अगस्त, १८७१ – ३० जनवरी १९४८) आ विलबर (अङ्ग्रेजी: Wilbur, १६ अप्रैल, १८६७ – ३० मई, १९१२), दुई अमेरिकी बन्धु छल जकरा हवाई जहाजक आविष्कारक मानल जाइत अछि ।[१][२][३] ई दुनू लोकनि १७ दिसम्बर १९०३के संसारक सबसँ पहिल सफल मानवीय हवाई उड़ान भरलक् जाहिमे हवासँ भारी विमानके नियन्त्रित रूपसँ निर्धारित समयधरि सञ्चालित कएल गेल । एकर बाद दुई वर्षक समयमे अनेक प्रयोगसभक बाद ई दुनू कियों विश्वक प्रथम उपयोगी दृढ़-पक्षी विमान तैयार केलक । ई प्रायोगिक विमान बनाबै आ उड़ाबै वाला पहिल आविष्कारक तँ नै छल, मुदा ई हवाई जहाजके नियन्त्रित करैक जे विधिसभ खोजलक, ओ बिना आजुक वायुयान सम्भव नै छल ।[४]
ई आविष्कारक लेल आवश्यक यान्त्रिक कौशल हिनका कयन वर्षधरि प्रिन्टिङ प्रेस, बाइसाइकल,[५] मोटर आ अन्य कयन मसिनक साथ काम करैत करैत मिलल । बाइसाइकलक साथ काम करैत करैत ई दुनूके विश्वास भ गेल कि वायुयान जका असन्तुलित वाहनके सेहो अभ्यासक साथ सन्तुलित आ नियन्त्रित कएल जा सकैत अछि ।[६] सन् १९००सँ सन् १९०३ धरि ई दुनू ग्लाइडरसभ पर बहुत प्रयोग केलक जाहिसँ हिनकर पायलट कौशल विकसित भेल ।


text:
लखनौर गाम धार्मिक , शैक्षणिक स्थान सँ सुशोभित अछि । राधाकृष मंदिर, सोमेस्वर नाथ महादेव तँ अहि क्षेत्र में प्रसिद्ध पावन स्थान मानल जायत अछि । लखनौर गामक आरो किछ जानल मानल स्थान के दर्शन कैल जाऊ ।
गामक पूरब में केलनी लक्ष्मीपति, श्री राधाकृष्णक श्री गणेश, गामक दक्षिण में स्थापित छथि, अंकुरी सोमेश्वरनाथ महेश |
अहिगाम में देवी देवताक मंदिरक , अछि नहीं पारावार | गामक पश्चिम में उच्च पर बैसल छथि बाबा डिहबार |
राष्ट्रपति पुरस्कार स पुरस्कृत भेल छथि प० देवानन्द झा विद्वान | प० तुलानन्द झा सेहो पुरस्कृत भेल छथि राष्ट्रपति से सम्प्रति नहीं छथि विद्यमान |
भेल छथि प० रामकान्त झा, ज्योतिषाचार्य, प० विदेश्वर झा भेल छथि महान संगीताचार्य |
प० विदेश्वर ठाकुरक विद्वताक वर्णन करब त होयत थोर | अहि विद्वान सबहक महिमा क गुणगान करब त साँझ से भोर |
गंगापति सिंह लोकपति सिंह ओ डा० विश्वम्भर झा क देखु प्रबल प्रकाश, लखनौरक विभूति विद्वताक आगू झुकी रहल अच्छी आकाश |
एहि रत्न सबहक माला बनाओल , माला बनल अति सुन्दर | प० राधानंदन झाक सुमेर लगाओल, माला लागल मनोहर |
जटेश्वर ठाकुर छलाह मुखिया रहला जीवन पर्यन्त | बसल छलाह ओ जन मानस पर, हुनकर सेवा अनंत |
बिहार विधानसभाक शीर्षस्थ पद पर आसीन भय रखलनि गामक मान | एहेन छलाह हमर राधा बाबू जिनकर कीर्ति अछि महान |
लखनौर क देलनि मिडिल स्कूल, हाई स्कूल, गर्ल स्कूल ओ संस्कृत स्कूल, थाना, प्रखंड, बैंक, हेल्थ सेंटर देलनि मवेशी अस्पताल ओ गर्ल हाई स्कूल |
वाटर सप्लाई ओ बिजली देलनि ओ पाथरक नौलखा | हरिजन छात्रावास ओ पंचायत भवन देलनि ओ राधाकृष्णक मंदिर पंचलखा |
ओहि महान सपूतक ऋणी रहत लखनौर आ लखनौर वासी, ईश्वर स प्रार्थना करैत छी जे ओहने सपूत देथि |
की कहु कतेक लिखू सिँघेश्वरक मंदबुद्धि क नहीं ओतेक ज्ञान, जे लखनौरक विशिष्ठ विद्वानक गुणक, क सकय गुणगान |
बिहारक मधुबनी जिला में, झंझारपुर सँ लगभग ४ किलोमीटर दूर पूरब दिशा म स्थित एकटा आदर्श गाम ।
मित्र लोकैन हम सब मिथिला मैथिली के विकास के लेल सदैव प्रयासरत छी । अहि करी में हम सब मिथिला मैथिली के विकास के लेल हमर सबहक कैल गेल प्रयास के अपने लोकैन के समक्ष राखब ।
लखनौर: मैथिली लेख प्रतियोगिता - २०१८
👉 मैथिली लेख उपलब्ध अछि, क्लिक करी |
लखनौर.in द्वारा आयोजित मिथिला/सामान्य चित्रकला प्रतियोगिता २०१७ मे प्रथम आठ प्रतिभागी क पुरस्कृत केैल गेल।
प्रतियोगिता म समस्त प्रतिभागी जे प्रथम आठ मे नहि आवि सकलैथ हुनक सब कें सांत्वना पुरस्कार देल गेल। लखनौर.in क तरफ सँ समस्त प्रतिभागी (कुल संख्याँ ९०) क हार्दिक शुभकामना।
विज्ञान सँ जुड़ल इ वीडियो मैथिली में यूट्यूबक एहेन तरहक पहिलुक चैनल, विज्ञान मैथिली पर रिलीज़ कैल गेल । यूट्यूबक विज्ञान मैथिली चैनल के लाइक करी सब्सक्राइब करी जाहि सँ बेसी सँ बेसी मैथिल लोकैन लाभान्वित होइथ ।


text:
मुजफ्फरपुर/दड़िभंगा: भाजपाक प्रधानमंत्री पद केर उम्मीदवार एवं गुजरातक मुख्यमंत्री नरेन्द्र मोदी सोमदिन ३ मार्च कें मुजफ्फरपुर मे रैली कें सम्बोधित कयलनि. मुजफ्फरपुर-दरभंगा फोर लेन लग पटियासा मैदान मे हुंकार रैली कें संबोधित करैत ओ कहलनि जे हम समस्या सभक समाधान ताकि रहल छी. आ विरोधी सभ मोदी केर काट ताकि रहल अछि. निर्णय देशक जनता कें करबाक छै. खुदीराम बोस केर शहादत भूमिक सौगंध खा ओ कहलनि जे भारत माता केर शीष झुकय नहि देब. मोदी कहलनि जे मिथिलाक लोक बेस मधुर बजैत छथि आ अटल बिहारी वाजपेयी मैथिली भाषा कें उचित सम्मान देलनि. ओ कहलनि जे मखान कमल बिनु कोना होयत. मखानक खेती दिस सरकारी उदासीनता पर सेहो चिंता व्यक्त कयलनि. एहि सं पहिने पटना रैली मे सेहो मोदी मैथिली-मिथिला विषय मे बाजि मैथिलजन कें अपना पक्ष मे करबाक कोशिश कयने छलाह. मुदा मिथिला मे आयोजित एहि रैली केर शुरुआत भोजपुरी मे क' ओ मैथिलजन कें कने मोन मलीन अवश्य क' देलनि अछि. ओना मोदी पर भाषण केर क्रम मे बहुत उन्टा-पुन्टा बजबाक आरोप पहिने सं लगैत रहल अछि. एहि रैली मे संजय सरावगी, विनोद नारायण झा आदि मिथिला-मैथिली नेही विधायक कें सेहो मंच पर स्थान देल गेल छल. देखबाक चाही जे मोदी आ हुनक पार्टी आगामी चुनाव मे कि कमाल करैत अछि.
(Report: मिथिमीडिया ब्यूरो)


text:
म्यानमार
ब्रह्मदेश, बर्मा या म्यानमार दक्षिण एसियाक एक देश छी । एकर आधुनिक बर्मी नाम 'म्यन्मा'[१] ( မြန်မာ = म्रन्मा) छी ।बर्मी भाषामे र क उच्चारण य कएल जाइत अछि अतः सही उच्चारण म्यन्मार छी। एकर पुरान अङ्ग्रेजी नाम बर्मा छल जे एतौका सर्वाधिक बहुल बमा जातिक नाम पर राखल गेल छल । एकर उत्तरमे चीन, पश्चिममे भारत, बंगलादेश तथा हिन्द महासागर तथा दक्षिण तथा पूर्व दिशामे इन्डोनेशिया देश स्थित अछि । ई भारत एवम चीनक बीच एक रोधक राज्यक सेहो काम करैत अछि । एकर राजधानी नेपिडा आ सबसँ बड्का शहर देशक पूर्व राजधानी याङ्गुन छल, जकर पूर्व नाम रङ्गुन छल।
विषय सूचीसभ
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ [itre.cis.upenn.edu/~myl/languagelog/archives/005024.html Myanmar is Mama]
बाह्य जडीसभ[सम्पादन करी]


text:
आकृति:मुख्य समाचार
Jump to navigation Jump to search
- अमेरिकी राष्ट्रपति डोनाल्ड ट्रम्प तथा उत्तर कोरियाली नेता किम जोङ उनबीच सिङ्गापुरमे पहिल भेटवार्ता सम्पन्न ।
- राम नाथ कोविन्द भारतक १४हम राष्ट्रपति भेल ।
- अमेरिकी गायिका अरिएना ग्रान्डक साङ्गीतिक कार्यक्रम समाप्त भेलाक बाद संयुक्त अधिराज्यक म्यानचेस्टर एरिनाक बाहर भेल आत्मघाती बम विष्फोटनमे २२ लोकक मृत्यु आ ६० लोक घाइल भेल अछि ।
- संयुक्त राज्य अमेरिकाक ४५अम राष्ट्रपतिक रूपमे रिपब्लिकन पार्टीक उम्मेदवार डोनाल्ड ट्रम्प निर्वाचित भेल अछि ।
- मैथिली विकिपिडिया संसारक विकिसभक सूचीमे १३,०२४ लेखक सँग १३५अम स्थानमे पहुँचल अछि ।


text:
पटना। बिहार सचिवालय मे धीरे धीरे सही मुदा बदलाव देखबा मे भेट रहल अछि। सचिवालय क विभाग मे गेला पर आब टेबुल पर पडल फाइल क अंदाज किछु नव लागत। दंगा, फाटल आ छिडियाइल फाइल क जगह पर नव कवर क दर्शन होएत सेहो सुव्यवस्थित रूप स। उज्जर कागज साटल भेटत। खाना बनल अछि, क्रमांक, अधिकारी, कर्मचारी क नाम, प्राप्ति क तिथि, संचिका संख्या, विभाग, विषय आदि सब किछु सही ढंग स। सब टा मे सब तरहक खाना बनल अछि। एकटा फाइल उठा कए देखल त ओहि मे ब्योरा सेहो दर्ज छल। दरअसल फाइल एकटा अधिकारी या कर्मचारी क लग मे तीन दिन स बेसी नहि रहबाक पुरान प्रावधान कए आब जा एक लागू कैल गेल अछि। कार्यसंस्कृति मे सुधार क लेल सरकार एकरा सख्ती स लागू करए चाहि रहल अछि। संचिका क कवर पर फाइल क प्राप्ति आओर रवानगी क ब्योरा दर्ज कैल जा रहल अछि। एहि मकसद स सामान्य प्रशासन विभाग 13 अप्रैल कए निर्देश जारी केने छल। कहल गेल अछि जे 25 अप्रैल स इ व्यवस्था लागू भ गेल। एहि तिथि स बिना प्रविष्टि क संचिका कोनो स्तर पर प्राप्त नहि कैल जाएत। पहिल दिन परेशानी वित्त, सामान्य प्रशासन, विधि जइसन ओहि विभाग मे रहल जतए दोसर विभाग स संचिका अबैत अछि। चूंकि ओ पहिने स गतिमान अछि। एहि विभाग मे पहिने स पहुंचल संचिका पर काज चलैत रहल त बिना कवर-फार्मेट वाला नव संचिका कए वापस करि देल गेल। सामान्य प्रशासन विभाग त एहि तरह क छपल फाइल क लेल आदेश सेहो द देलक। कवर क संग बैक कवर पर सेहो ब्योरा दर्ज करबाक प्रावधान रहत। मकसद इ जे अलग स कागज क फार्मेट सटबाक जरूरत न पड़ए। आदेश क असर इ सेहो रहल जे कतिपय विभाग मे लोक फाइल कए अपन टेबुल स जल्द स जल्द निपटेबाक मे लागल रहल। जतए फाइल क भीड़ रहैत छल, आइ साफ रखबाक होड़ छल।
मुख्य पृष्ठ समाचार बदलि गेल किछु फाइलक चेहरा


text:
पश्चिम
पश्चिम सामान्य: एक संज्ञा, विशेषण या क्रियाविशेषण छी जे एक दिशा या भूगोल दिस इङ्गित करैत अछि । पश्चिम, चारि प्रमुख दिशासभमे सँ एक छी संगे ई कुतुबनुमाक दिशा सङ्केतसभमे सँ सेहो एक प्रमुख सङ्केत अछि । ई पूर्वके विपरीत अछि आ उत्तर आ दक्षिणक लम्बवत होइत अछि । मानकानुसार एक मानचित्रक बाम दिस पश्चिम होइत अछि ।
पृथ्वी अपन धुरी पर पश्चिम दिशाक विपरीत दिशामे घुमैत अछि, याहलेल सूर्य ई दिशामे अस्त होइत अछि ।[१]
उत्पति[सम्पादन करी]
सांस्कृतिक अर्थ[सम्पादन करी]
सन्दर्भ सामग्रीसभ[सम्पादन करी]
- ↑ Campbell, Joseph. The Mythic Image. Princeton University Press, 1981.


text:
राजकारण
संगीत
मैथिल समाज
मैथिल समन्वय समिति”
*******
विनम्र अपील
****
मान्यवर/श्रेष्ठजन/बंधुगण/माय-बहिन एवं नवयुवक-नवयुवती युवा-शक्ति,
जय मैथिली ।
विदित हो कि महाराष्ट्र/मुंबईक कर्ममयी भूमि पर प्रवासी मैथिलजन वर्षहूँ सँ सुखमय जीवन व्यतीत करैत मिथिलाक पावन संस्कृति कें एहिठाम रहनिहार अन्य भाषा-भाषायी समाजक मध्य प्रतिष्ठित कयने छथि । मुंबई महानगरक विकास सँ संबंधित अनेकों क्षेत्र मे मिथिलावासीक योगदान सदैव सराहनीय रहल अछि । जहाँ धरि मिथिलाक गौरव एवं प्रतिष्ठा कें नियोजित करबाक प्रश्न छैक, मैथिलजन मुंबई महानगरक अतिरिक्त उपनगरीय क्षेत्र मे मैथिली संगठनक माध्यम सँ समाजक सभ विधा कें उन्नति एवं समृद्धशाली बनेबा मे योगदान दैत आबि रहला अछि । एहि हेतु समाजक श्रेष्ठ महानुभाव लोकैन एवं अनेकों कार्यरत् संगठन कें हृदय सँ अभिनंदन व वंदन करैत अपार हर्षक अनुभूति कऽ रहल छथि प्रवासी मैथिल समाज ।
2015 जखन अपन प्रस्थानक तैयारी कऽ रहल छल (मध्यान्ह समयावधि), ताहि क्रम मे एक नव विचार रूपी चेतनाक वीज-वपण करैत ध्वनि-गुंजित कयलक मैथिल समाजक सर्वांगीण उत्थानक निमित्त । परिणामस्वरूप जे वीज-वपण 2015 मे भेल छल ओ पूर्णरूपेण अंकुरित होइत 10 जनवरी, 2016 मे डां. संदीप झाजी कें आह्वान पर “मैथिल समन्वय समिति” केर रूप मे समस्त श्रेष्ठजन तथा मैथिल संगठनक सामूहिक प्रयास सँ पूर्ण आकार ग्रहण करैत विशाल “वटवृक्ष” बनबाक दिशा मे विशालता कें प्राप्त करैत उत्तरोत्तर गति सँ अग्रसर अछि । “मैथिल समन्वय समिति” मैथिल समाजक मध्य समन्वय स्थापित करैत अनेकों समाजोपयोगी कार्यक्रम कें क्रमशः नियोजित करबाक हेतु दृढ़ संकल्पित अछि । समन्वय समिति कें बलशाली बनेबाक निमित्त प्रारंभिक चरण मे क्रमशः 25 संगठन अपन संस्तुतिक संग समर्पित कार्यकर्ता व पदाधिकारीगणक सहयोग सँ यशस्वी बनेबाक दिशा मे अग्रसर भेलाह । सहयोगी संस्थागत सूचि कें समन्वय समितिक वेवसाइट पर अवलोकित कयल जा सकैत अछि ।
भारतवर्षक समस्त मिथिला-मैथिली केनिहार संगठन सँ विनम्रतापूर्वक अपील कयल जा रहल अछि जे अपनेलोकैन “मैथिल समन्वय समिति” सँ जुड़बाक विनम्र प्रयास करी जाहि सँ समिति बेशी उत्साहक माध्यमें सामाजिक जागृति हेतु शंखनाद करैत सतत् अग्रसर होइत रहय ।
दिनांक 12.06.2016 कें कल्याण (सहाड) स्थित “मिथिला नवजीवन समिति ट्रस्ट” केर तत्वावधान मे आम बैसार आयोजित भेल छल जाहि मे समाजक वरिष्ठ समाजसेवी महानुभाव लोकनिक उपस्थितिक संग-संग मुंबईक समस्त संगठनक पदाधिकारीगणक उपस्थिति मे सामूहिक निर्णय लेल गेल जे एहि वर्ष यथा आगामी दूर्गापूजा एवं दीवालीक मध्य “वर-वधू परिचय सम्मेलन” आयोजित कयल जेबाक चाही । एहि सम्मेलन आयोजित करबाक मात्र उद्वेश्य अछि – मैथिलजन मुक्तभाव सँ समितिक तत्वावधान मे मंचक माध्यमें मिथिला मे वैवाहिक परम्पराक माध्यमें कुप्रथाक रूप मे ग्रसित “दहेज-प्रथा” सदृश कुरीति कें दूर करबाक यथा-संभव प्रयास करैत सक्षम वर-वधूक चयन मे गुणवत्ता आओर पारिवारिक स्थितिक मध्य संतुलन स्थापित करब ।
अपनेलोकैन सँ निवेदन अछि जे सम्मेलन संबंधित उत्तम विचार-विमर्श निर्गत करी जाहि सँ कयल जा रहल सार्थक प्रयास ऐतिहासिक आकार ग्रहण करैत मैथिल समाज कें गौरवान्वित कऽ सकय । धन्यवाद । राजकुमार झा । जय श्री हरि ।
———————————————————–
“आलेख एवं सुझाव हेतु निवेदन”
**************************
मान्यवर एवं साहित्यानुरागी श्रेष्ठजन, जय मैथिली !
विदित हो कि “मैथिल समन्वय समिति” नव कलेवर व उत्साहक संग मैथिलजनक सेवा तथा अन्य आओरो समस्याक समाधान हेतु तत्पर अछि । अनेकों समाजोपयोगी कार्यक्रम कें संचालित करबाक उद्वेश्य सँ आप्लावित अछि । विगत् रविदिन आयोजित आम बैसार मे सर्वसम्मति सँ निर्णय लेले गेल जे आगामी दुर्गापूजा व दिवालीक मध्य “वर-वधु परिचय सम्मेलन” आयोजित करत “मैथिल समन्वय समिति ।”
एहि आयोजन संबंधित नीक-नीक विचार व सुझावक हेतु मैथिल समाजक वरिष्ठ एवं सामाजिक सुधिवृन्द सँ निवेदन अछि जे अपने सादर आमंत्रित छी “मैथिल समन्वय समिति” कें उपर्युक्त सम्मेलन हेतु सुझाव व विचार निर्गत करबेबाक निमित्त । समाजक सहयोग सँ नव इतिहासक सृजन होमय जा रहल अछि । श्री पंकजजी वेवसाइट संबंधित सभ सूचना निर्गत कऽ चुकल छथि । वेवसाइटक माध्यम सँ अपनेक सेवा चाहियैक समन्वय समिति कें ।
सुन्दर- सुन्दर रचना जाहि सँ मिथिलाक यशोगाथा, गौरवगान, पूर्वज द्वारा कयल गेल कृति कें लेखनीक माध्यमें निर्गत करबेबाक हेतु सेहो प्रार्थना करैत अपनेलोकनिक सहयोगक आकांक्षी अछि “मैथिल समन्वय समिति ।”
आशाक संग विश्वास अछि जे अपनेक सहयोग सँ समाजक मुलभूत समस्याक क्रमिक समाधान व निदान हेतु “मैथिल समन्वय समिति” सफल होयत तथा समाज मे यशलाभ अर्जित करत । धन्यवाद । जय श्री हरि ।


text:
सासाराम:सासाराम में एगो महिला व चाइर गो बच्चा पर तेज हथियार सs हमला कैल गेल अछि।सासारामक मिर्जापुर गांव में एगो युवक धारदार हथियार सs एगो महिला आओर हुनक चाइर टा बच्चा केँ काइट देलक, जाहिमें उक्त महिला आओर हुनक दुटा बच्चा केर मृत्यु ओतैए घटना स्थल पर भ गेल। बाकी दुगो बच्चा गंभीर रुप स s घायल अछि, जिनका अस्पताल में भर्ती कराओल गेल अछि।
बताओल जा रहल अछि कि मृतका महिला "दरोगा यादवक" पत्नी अछि। हुनके मृतक बच्ची जिनक उम्र तीन बरख आओर बेटा रवि यादव अछि। उक्त हादसाक जानकारी भेटते देरी पुलिस घटना स्थल पर पहुँच , घायल बच्चा सबके सासारामक सदर अस्पताल में भर्ती करबेलैथ , जत हुनक सबहक हालात बहुत गंभीर बनल अछि।अखन फिलहाल हादसाक बाद सs हमलावर फरार भ गेल अछि। आओर पुलिस हमलावर केर गिरफ्तारी करबाक लेल छापामारी कs रहल अछि।
#हमला #महिला आओर नैना पर # सासाराम # मैथिली समाचार


text:
दिल्ली, 1 जनवरी । मैथिलीक सर्वोच्च पुरस्कार प्रबोध साहित्य सम्मान(2013)वरिष्ठ कथाकार, अनुवादक आ समीक्षक प्रो. सुभाष चन्द्र यादवकेँ देल गेलनि अछि। विख्यात भाषाविद आ साहित्यकार प्रो. उदय नारायण सिंह नचिकेताक अध्यक्षतामे पाँच गोट सदस्य श्री यादवकेँ मैथिलीमे अवदानकेँ ध्यानमे राखि हुनक चयन केलनि।
मंगलवार, 1 जनवरी 2013
सुभाष चन्द्र यादवकेँ प्रबोध साहित्य सम्मान
दिल्ली, 1 जनवरी । मैथिलीक सर्वोच्च पुरस्कार प्रबोध साहित्य सम्मान(2013)वरिष्ठ कथाकार, अनुवादक आ समीक्षक प्रो. सुभाष चन्द्र यादवकेँ देल गेलनि अछि। विख्यात भाषाविद आ साहित्यकार प्रो. उदय नारायण सिंह नचिकेताक अध्यक्षतामे पाँच गोट सदस्य श्री यादवकेँ मैथिलीमे अवदानकेँ ध्यानमे राखि हुनक चयन केलनि।
सदस्यता लें टिप्पणियाँ भेजें (Atom)


text:
सूरत
निर्देशाङ्क: २१°१०′उत्तर ७२°५०′पूर्व / २१.१७° उत्तर ७२.८३° पूर्व सूरत गुजरात प्रान्तक एक प्रमुख शहर छी । यी शहर सूरत जिलाक प्रशासनिक मुख्यालय सेहो छी । तापी नदी सूरत शहरके मध्य सं भऽकs जाईत अछि। सूरत मुख्यत: कपड़ा उद्योग आर डाइमन्ड कटिंग & पोलिशिंगके लेल प्रसिद्ध अछि, अही कारन सं यी शहरक सिल्क सिटी आ डाइमन्ड सिटीके नामसं सेहो जानल जाइत अछि|
विषय सूचीसभ
इतिहास[सम्पादन करी]
एहन समझल जाइत छै कि आधुनिक सूरत शहरक स्थापना पंद्रहम सताब्दीके अंतिम वर्षसभमे भेल छल| कहल जाईत छै कि १५१६ मे एकटा हिन्दू ब्राह्मण गोपी एकरा बसउने छलाह । १२हम सं १५हम शताब्दी धरि यी शहर मुस्लिम शासकसभ, पुर्तग़ालिसभ, मुग़लसभ आर मराठसभके आक्रमणक शिकार भेल छल। १५१४ मे पुर्तग़ाली यात्री दुआरते बारबोसा सूरतक वर्णन एक महत्त्वपूर्ण बंदरगाहके रूपमे केलक। १८हम शताब्दीमे धीरे-धीरे सूरतक पतन होबs लागल छल। ओही समय अंग्रेज़ आर डच, दुनु सूरत पर नियंत्रणक दावा केलक, लेकिन १८०० मे अंग्रेजसभक अही पर अधिकार भs गेल।
भौगोलिक स्थिति[सम्पादन करी]
सूरत भारतके पश्चिममे स्थित अछि आर एकर निर्देशांक २१.१७º उ. एवं ७२.८३º पु. अछि|
यातायात आ परिवहन[सम्पादन करी]
यह सड़क, रेल आर हवाई मार्गसं जुड़ल अछि।
कृषि आ खनिज[सम्पादन करी]
आसपासक इलाकामे खेती होईत अछि। कपास, बाजरा, दलहन आर चावल अही ठामक मुख्य पैदावार छी। वस्त्रोद्योग सूरत शहरमे ही केंद्रित छै। 1990 मे उइख, अंगूर आर केरा जका नकदी फसलसभक खेती कs शुरुआत केल गेल।
उद्योग आर व्यापार[सम्पादन करी]
पुर्तग़ालियसभ द्वारा (१५१२ एवं १५३०) सूरत कs जला देलक बाद यी एकटा बड़का विक्रय केंद्र बनल, जहिसं कपड़ा आर सोना कs निर्यात होईत छल। वस्त्रोद्योग आर जहाज निर्माण अही ठामके मुख्य उद्योग छल। अंग्रेजसभ १६१२ मे पहिल बेर अपन व्यापारिक चौकी यहीं पर स्थापित कएने छल। सूरतके हीरा पर पॉलिशके उद्योग प्रवासी मजदूरसभकs अपनी आर आकर्षित केलक। वर्तमानमे सूरत शहर देशमे वस्त्र निर्माणमे प्रथम स्थान पर अछि।
जनसंख्या[सम्पादन करी]
१९अम शताब्दीके मध्यमे सूरत एकटा गतिहीन नगर छल, जकर आबादी ८०००० छल
जलवायु[सम्पादन करी]
जिलासं औसत वार्षिक वर्षा १०७१ मिमी होइत अछि।


text:
तेतरिया (बांका) स समदिया
बांका जिला क कटोरिया प्रखंड स्थित तेतरिया गाम। ताड़ क पत्ता क छतरी तर बिछल पटिया पर बैसल गेट्स क मुंह स निकलल पहिल शब्द -सोल आफ इंडिया इज रियली फाइन। इ केवल शब्द तक सीमित नहि रहल।
दुनिया क दोसर सबस अमीर आदमी जखन चटाई पर संग बैसल महिला स गप शुरू केलथि त समय कम भ गेल। स्थिति इ रहल जे हुनकर निजी सचिव बेर-बेर घड़ी दिस इशारा करैत रहलाह आ समयक पाबंद बिल ओकरा अनसुना करैत रहलाह। महिला स ओ घर स ल कए बाहरक स्थिति तक पर चर्चा केलथि। पति क व्यवहार, आर्थिक विकास मे पति क भूमिका जइसन प्रश्न मे भेटल उत्तर स ओ अपना कए इ बुझेबा मे असमर्थ भ रहल छलाह जे इ महिला अशिक्षित छथि।
एहि दौरान ओ दुभाषिए क जरिए महिला स खूब मजाक सेहो केलथि। महिला क किछु गप पर त आंखि-भौं चमका कए आश्चर्य जतेलथि, मुदा हुनकर गरीबी आ विकास स दूर रहबाक चर्चा मे ओ गंभीर मुद्रा मे सोचए लगैत छलाह। गेट्स गाम कए बुझबा-परखबाक कोनो कोशिश बाकी नहि रखलथि।
हेलीकाप्टर स उतरबाक बाद ओ सर्वप्रथम महिला संगठन द्वारा जलछाजन क तहत गाम मे तैयार पोखरि देखबा लेल विदा भेलाह। पोखरि देखी ओ कहला जेएतबा गर्मी मे त इ स्वीमिंग पुल क काज करत। फेर ओ महिला द्वारा तसर उत्पादन क लेल कैल गेल अर्जुन क खेती देखबा लेल विदा भेलाह। खेत क आडि़ पर चलैत गेट्स पूछला जे एहि में पाइन कोनो देल जाइत अछि। उत्तर भेटल वर्षा जल एकमात्र स्रोत अछि।
आदिवासी महिला जखन गीत गाबिकए हुनकर स्वागत केलथि त ओ एकबेर नहि कई बेर- हाऊ स्वीट कहबा लेल विवश भेलथि। रौद स बचबा लेल महिला द्वारा साड़ी स तैयार छतरी कए ओ बेर-बेर देखैत रहलाह। बाद मे किछु बच्चा कए देखि इ बुझबाक प्रयास केलथि जे हिनकर टीकाकरण होइत अछि कि नहि। लगभग डेढ़ घंटा तक पटिया पर बैस बिल गेटस महिला स गप करैत रहलाह। कुर्सी लेल मारामारी करनिहार अधिकारी आ नेता स अलग दुनिया क एहि अमीर कए एहि तरह स पटिया पर बैसल देख पूरा गाम भी भौंचक छल।
मुख्य पृष्ठ समाचार गेट्स कए नीक लागल तेतरिया क पटिया